text:
ICosatu ibhalele uMnyango wezokuThutha incwadi
2012-11-07 16:27
Johannesburg - Umfelandawonye wezinyunyana zabasebenzi iCosatu, usubhalele uMnyango wezokuThutha ucela ukuthi uchithe uhlelo lwama e-tolls.
Imali yokukhokhela imigwaqo kumele ixetshulwe engxenyeni yabakhokhi bentela, kusho okhulumela iCongress of SA Trade Unions, uPatrick Craven.
ICosatu ithi ama e-tolls azokuba nomphumela omumbi kubantu abampofu abavele babhekene nenkinga yokushoda ngemali yokudla nemali yokugibela.
"Lokhu angeke kugcine ngokuhlukumeza kuphela abantu baseGauteng, njengoba uhulumeni ethi i-etolling izosabalala nezwe lonke.”
UCraven uthi abantu baseNingizimu Afrika babhekene negwadla yezikweletu.
"Iqiniso wukuthi abantu abahamba ngezimoto abanayo enye imali abasala nayo eceleni. Lokhu kuchaza ukuthi abantu abangenayo imali akumele basebenzise imigwaqo emikhulu ekhokhelwayo.”
Kulindeleke ukuthi uhlelo lwama-etolls luqale ukusebenza mhlaka-26 Novemba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


c: text/html

text:
Uboshiwe osolwa ngokudlwengula ingane
2013-02-13 16:33
Johannesburg - Zimkhalele umlisa waseDewetsdorp oneminyaka engu-25 ubudala osolwa ngokudlwengula ingane eneminyaka eyisithupha ubudala, kusho amaphoyisa aseFree State.
Okhulumela amaphoyisa uSergeant Yanga Ngcukana, uthi umsolwa ubanjwe esekhaya.
Ingane kuthiwa itshele u-anti wayo lokho okwenzekile, ithe umsolwa uyibizele endlini wayithembisa uswidi wase eyidlwengula.
Ingane ihanjiswe kudokotela, oqinisekile ukuthi idlwenguliwe, umsolwa uzovela ngaphambi kwenkantolo yeMantshi yaseDewetsdorp, ngoLwesine.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).

robotstxt: allowed

filter: keep


text:
Ucela ukunikezwa ithuba uPhiyegaComment on this story
INTATHELI YESOLEZWE
AKUDINGEKI ukuthi umuntu ongumnikazi wendawo edayisa utshwala naye abe yisidakwa. Uphendule kanjena uKhomishana omusha wamaPhoyisa, uGeneral Mangwashi Phiyega izolo ngesikhathi ebuzwa ngamava akhe ebuphoyiseni.
“Angikaze ngibe yiphoyisa selokhu kwathi nhlo kodwa engithanda ukukusho nje wukuthi akudingeki uze ube yisidakwa ukuze ube neshibhi,” kushi uGeneral Phiyega esithangamini sabezindaba ePitoli.
Uqhube wathi: “Ngizofunda okuningi ... ngahluleleni emuva kwezinyanga ezingu-12 nisho-ke ukuthi ngabe ngiwumuntu okwaziyo yini ukufunda abambe ngokushesha noma qha.”
UGeneral Phiyega ukuvezile ukuthi akanawo amava omsebenzi othinta ezobuphoyisa wathi ngeke akufihle lokho kodwa wathi njengoba engena kulesi sikhundla uhlome ngolunye ulwazi oluningi lweminye imikhakha.
“Akekho umuntu ofika esehlome ephelele ngakho konke, kodwa sonke siba nokunye esikunika abanye nathi sifunde kubo sibuye sibacobelele ngolwazi nathi esinalo. Kuyasizwana. Ngikholwa wukuthi nami kukhona engizokwenzela umbutho,” kusho uGeneral Phiyega.
Ngesikhathi ebuzwa ukuthi ucabangani ngokushiwo yinyunyana yamaphoyisa ethe kuyichilo nendelelo emphakathini ukuthi kukhethwe nje umuntu ongazi lutho ngezobuphoyisa ukuba aphathe isikhundla sokuba nguMkhuzi wamaPhoyisa kuleli, uGeneral Phiyega uphendule wathi akakulungele ukuphawula ngalokho.
Kodwa wengeze ngokuthi: “Ngizimisele ukusebenzisana nanoma ngubani ozongamukela.”
UGeneral Phiyega uqokwe nguMengameli Jacob Zuma ngoLwesibili emuva kokumemezela izindaba zokuxoshwa kukaBheki Cele obenguKhomishana.
Izolo uCele uyale uPhiyega wathi kumele asebenzisane namaphoyisa atshalwa ngaphandle zonke izinsuku, angagxili nje kuphela kosigaxamabhande.
UGeneral Phiyega uthe uyazi ukuthi mkhulu umsebenzi abhekene nawo futhi kawulula. Uthe ukuze aphumelele uyakuqonda ukuthi kumele alalelisise.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Izobaphutha abangasheshi i-FreelanderComment on this story
IMOTO: Freelander Limited Edition 2
ISINAMUVA lizobukwa ngempela kulokhu njengoba kwa-Land Rover bememezele ukuthi bazokhipha uhlobo olusha le Freelander ebizwa ngeLimited Edition Freelander 2.
Lokhu ngikusho ngoba bathe lezi zimoto zizoba ngu-50 nje kuphela okwamanje. Uma uzinika isikhathi usondela kule moto uzobona ukuthi kungani izophenduka inyama emakethe.
Bayishintshe kakhulu ngaphandle nangaphakathi uma uyiqhathanisa nalena endala namanje esenalo ugazi kwabaningi.
Izinto ezihlukile ezigqamile igrille, amafenda, ispoiler ngemuva kwi tailgate, ipayipi eligqize ngombala ocwebezelayo ngemuva, izibambo zezicabha ezinombala ofanayo nemoto kanjalo nezibuko bese ivala ngamasondo angu 19 inch nerimu lakhona.
Ngaphakathi izinto zishintshe kakhulu njengoba iphuma nezihlalo eziyisikhumba ezisebenza ngogesi abazi kakhulu ngezimoto abathi ngama-sport seats. Izihlalo zinezindawo ezithofozelayo zokuncika kanjalo nezindawo zokubeka izingalo.
Phansi ishaya ngokhaphethi abangajwayelekile kodwa abanombala ohambisana nezicabha ngaphakathi.
Amaphedali phansi yilawo ajwayeleke ukutholakala ezimotweni zejubane nawo ayi sporty.
INJINI NAMANDLA
Le moto itholakala ngenjini engu 2.2 litre SD4 HSE turbo enamandla afinyelela ku 140kW kanye ne-torque engu 420Nm. Isebenzisa ubuchwepheshe be-Intelligent Power Management System (IPMS) obukwazi ukunika i-battery amandla ngesikhathi imoto yehlisa ijubane ngaleyo ndlela ingasebenzisi u-petrol omningi. Ukhona nomunye u-gearbox abathi uyisizukulwane sesibili obizwa nge- Asin Warner AWF21 ongumshini ozishintshayo (Automatic transmission).
Le njini ithe ukuthi thuthu ngezinga, iyawonga futhi u-petrol. Ayigcini nje kuphela ngokuba imoto enhle ebukekayo, kodwa yakhelwe nokuthi ikwazi ukumelama nezimo ezihlukile zomgwaqo njengokuqwala izintaba ngaphandle kokuzwela.
Abantu abasuke bephakathi emotweni ukuphepha kwabo kuyabhekelelwa njengoba iphuma ne-Command Driving Position esiza ekutheni umshayeli akwazi ukubona kalula wonke amakhona emoto. Iphuma nama-airbag ayisikhombisa okukhona kuwo awasezinhlangothini abizwa ngamakhethini, amabili angaphambili neyasedolweni yomshayeli. Akumangazi ukuthi kungani ithole ukuhlonishwa ngezinkanyezi ezinhlanu kwezokuphepha emuva kokuvivinywa emazweni ahlukene.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
WASHINGTON DC—
Iqula likamongameli Jacob Zuma wakwele South aAfrica, liseZimbabwe lapho elikhulumisana lamabandla ezombusazwe abumba uhulumende womanyano ngokuhluphayo kuhulumende lo ikakhulu ukulotshwa kwesisekelo sombuso esitsha.
Sekulokudonselana kokuthi inkokheli yamabandla la ibe yiyo ekhokhela loluhlelo hatshi idale lephalamende njengalokhu okwavunyelwana phansi kwesivumelwano se Global Political Agreement.
UChris Gande weStudio 7 uxoxe lomunye wabakunkulumo lezi, uMnu. Moses Mzila Ndlovu owecele leMDC elikhokhelwa nguMnu. Welshman Ncube ukuze sizwe ukuthi kukhulunyweni emhlanganweni lo.
Iqula lika Zuma likhokhelwa nguMnu. Mac Maharaj loMnu. Charles Ngqakula. Obekhokhela iqula lecele leMDC elikhokhelwa nguMnu. Morgan Tsvangirai nguMnu. Tendai Biti.
Amazi kaMnu. Tendai Biti
Ukuhlaziya loludaba uChris uphinde waxoxa lengcwethi ecubungula ezombusazwe, uMnu. Walter Nsungunguli Mbongolwane ukuze sizwe imbono yakhe ngaloludaba.
Ingxoxo loMnu. Moses Mzila Ndlovu


text:
Azoshenxa amasosha aseFrance
2013-02-20 16:18
Paris - UNgqongqoshe wezokuVikela eFrance uJean-Yves Le Drian uthi kungekudala amasosha asezweni lakhe azophuma aphele eMali, njengoba ebelekelela leli lizwe elimiswe lubhojozi ngabeqembu lamaSulumane.
Iqembu elidlelana nezihonga ze Al-Qaeda, ladla umhlaba osenhla nezwe ngonyaka owedlule, kwaba nokwesabela ukuthi le ndawo ingase iphenduke ibe yisizinda samaphekula.
IFrance yathumela amasosha ayo ukuthi ayokwelekelela kuliwe naleli qembu, kusukela ngoJanuwari 11.
ULe Drian uthi kuzongena amasosha akuleli lase-Afrika, azoqhubeka nokwelekelela, ukhulume esiteshini sikamabonakude eFrance wathi: "Asisenaso isizathu sokuqhubeka nokuhlala....sekusele amasonto ambalwa nje kuphela."
ULe Drian uthi kuyaqhubeka ukuqapha e-Adrar des Ifoghas, nathi impi eqhubeke khona idlule nomphefumulo wesosha laseFrance elilodwa kanye neyabanye abangu-20.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Uphele ngezinyembezi umcimbi eNdiya
2013-02-11 07:20
Allahabad - Kushone okungenani abantu abangu-18 ngesikhathi kusuka isidumo bagxobana ngezinyawo e-Allahabad, eNdiya, njengoba abenkolo yamaHindu bebebuya emfuleni lapho bekunomcimbi wezenkolo khona.
Ukugcwala ngokweqile esiteshini sesitimela kuwise ibhuloho lezinyawo, nokudale ukuthi abantu batatazele banyathelane, kusho isikhulu sikahulumeni, sacela ukungagagulwa ngegama.
“Ngingaqinisekisa ukuthi kushone abantu abangu-18 kwathi abangu-13 bathola ukulimala,” kusho isikhulu.
Njalo ngemuva kweminyaka engu-12, izigidi zabantu abangamaHindu zibuthelana e-Allahabad ukuyogubha iMaha Kumbh Mela, noma iGrand Pitcher Festival.
- Landela
IzindabaNews24 kuTwitter
- Reuters


text:
Kuxwayiswa abesifazane abahlukunyezwayo
2013-02-12 14:02
Yanga Soji noTebogo Thamage, Daily Sun
Johannesburg - Kunamadoda angayiboni inkinga ngokulala namadodakazi awo, uma beya nawo ocansini awakholelwa ukutheni bayawadlwengula.
Bakholelwa ukuthi banelungelo lokufundisa izingane zabo ukuthi lwenziwa kanjani ucansi.
Abanye omama, ngenxa yokuswela ukudla emakhaya, baphoqelela izingane zabo ezisafunda amabanga aphansi ukuba ziyenge amadoda amadala anemali.
“Abanye omama la ngaphandle baqwayizisa izingane zabo, ukuze bathenge isinkwa," kusho uPatricia Heslop, elandisa iDaily Sun.
UHeslop noColleen Moabelo baphethe iGuild Cottage eParktown West, eGoli, okuyindawo eyodwa lapho kulashwa khona izingane ezihlukunyeziwe eNingizimu Afrika.
“Omama isikhathi esiningi bayaphoqeleka ukuba bavumele abayeni babo ukuba bahlukumeze amadodakazi abo," kusho uHeslop.
“Ngokujwayelekile indoda kusuke kuyiyo engenisa imali ekhaya, umama ethembele kuyona ukuze aphile."
Uthe amanye amadoda adlwengula izingane zawo asuke ecabanga ukuthi ngeke zikhulelwe.
“Amanye amadoda akwenza lokhu ngenhloso yokuzithokozisa ecabanga ukuthi ngeke ajeziswe," kusho uHeslop.
Kukhuthazwa izingane nabesifazane ukuba babike ngalezi zigameko, bangathuli ukuze bezosizakala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Thola
ezinye izindaba zeDaily Sun kumakhalekhukhwini wakho
- Thola
izindaba zeDaily Sun kuFacebook
- Daily Sun


text:
Ithemba kufika uMadonsela eMphithiComment on this story
NONTUTHUKO NGUBANE
Ebika eseMgungundlovu
ZITHEMBELE kuMvikeli woMphakathi u-Advocate Thuli Madonsela ukuba azikhiphe enkingeni yeminyaka esezibhekane nazo izakhamizi zaseMgungundlovu.
Izolo umphakathi wakuleli dolobha ufike ngobuningi eCity Hall ukuzozikhalela ngezinkinga zeminyaka ezingasonjululwa.
Ukufika koMvikeli woMphakathi izolo kubuyise ithemba ebeselilahlekile ezakhamizini ebezizwakala noma zikhuluma ukuthi zilindele lukhulu kuyena.
Phakathi kwezinto lezi zakhamizi ebezikhala ngazo kakhulu yizindlu zomxhaso ezathenjiswa zona kodwa lutho ukufika, izindlu zomxhaso ezingekho esimeni esigculisayo, abakhubazekile abangakwazi ukusebenzisa izindlu zomxhaso abakhelwe zona nendaba yamanzi amba eqolo.
Zonke lezi zikhalazo bathe kade babezibika kodwa akukho okwenziwa ngomasipala abahlala kubo.
UMnuz Sbonelo Shangase waseCaluza ngomunye wabantu abasha abakhale kakhulu ngezithembiso ezenziwa kudala kodwa kuze kube yimanje azikafezwa.
“Miningi iminyaka ngizibuza ukuthi yashonaphi imali engu-R20 million eyanikezelwa umphakathi waseCaluza ukuba uthuthuke. Ngicabanga ukuthi ngo-2006 kwamenyezelwa ukuthi kuzokwakhiwa izindlu kulethwe nezinye izinto ezizothuthukisa umphakathi. Kuze kube yimanje asikaze sizwe lutho ngaleyo mali,”kusho uMnuz Shangase.
Ube esenxusa ukuba uMadonsela angenelele, acubungule ukuthi le mali yashonaphi.
UMadonsela emuva kokuzwa zonke izikhalazo zomphakathi uthembise ukuthi uzozilandelela ngendlela efanele ukuze athole isisombululo.
“Ngiyethemba ngizophinde ngibuye unyaka ungakapheli, kuyisifiso sami ukuba ngibuye sekukhona engikuphethe esandleni mayelana nezinkinga enikhale ngazo,” kusho uMadonsela.
Enkulumeni yakhe eyethule kulo mphakathi ngaphambi kokuba bezwakalise izinkinga zabo, ukucacisile ukuthi indaba yezindlu zemixhaso kuzomele nakanjani ilungiswe kungaze konakale kakhulu ngayo eNingizimu Afrika yonke.
Uthe usetholile ukuthi baningi kakhulu abahlukumezekayo ngendaba yezindlu.
“Ngeke ngize ngikhohlwe ngomunye uGogo engake ngahlangana naye. Kwase kudlule isikhathi eside engayitholi indlu ayeyibhalisile. Wanikezwa indawo engenawo umuzi, wakha umjondolo. Ekuhambeni kwesikhathi kwathiwa ukweleta u-R4 000 wetayitela. Lesi ngesinye sezigameko zezindlu esizitholayo. NasoThongathi ngifice izindaba zakhona futhi ezixakayo ngezezindlu,” kusho uMadonsela.
Indawo elandelayo azoyivakashela yi-Free State.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kubulawe 4 e-Iraq
2013-02-21 14:02
Baghdad - Kubulawe cishe abantu abane ngoLwesine ezehlakalweni ezimbili ezahlukene enyakatho nenhlokodolobha yaseIraq iBaghdad, kusho amaphoyisa, njengoba kuqhubeka imibango mayelana nezombusazwe kanye nezenkolo kuleliya lizwe.
Amasosha amathathu abulewe kwalimala amahlanu ngesikhathi oshayasibhamu abangaziwa behlasela endaweni yabezokuphepha e-al-Dulaya, okuyindawo engamakhilomitha angu- 170 ukusuka eBaghdad.
Kushone ilungu lomphakathi elilodwa kwalimala ayisikhombisa ngesikhathi kuqhuma ibhomu eBaquba, okuyindawo engamakhilomitha angu-60 ukusuka eBaghdad, kusho amaphoyisa.
Alikho iqembu eseliphumele obala lavuma ngokwenza lezi zehlakalo.
Ezehlakalweni zakamuva zodlame e-Iraq kusuke kuhlaselwa iShiite Muslims kanye nabezokuphepha, njengoba kunokungezwani phakathi kukahulumeni oholwa ngamaShiite kanye namaSunni.
- Landela
IzindabaNews24 kuTwitter
- Sapa-DPA


text:
WASHINGTON—
Umanyano weSadc uthi ingxabano enzakala eDRC leMozambique ayisoze iyiphambule imizamo yayo yokulungisisa udaba lweZimbabwe.
ISadc iphatheke kabi ngempi esiqhamuke kweleDRC lokwenzakala eMozambique lapho ibandla eliphikisayo eleRenamo elithi lilakho ukuvukela uhulumende yiloba nini.
EleMozambique yilo elingumgcinisihlalo weSadc.
Umabhalane walinhlanganiso uMnu Tomaz Salomao uthi iSadc izaqhubeka idinga isisombululo kudaba lweZimbabwe kungelani lokwenzakala emazweni womabili.
Umlamulankunzi kudaba lweZimbabwe uMongameli Jacob Zuma weleSouth Africa, laye ukhanya ebhekane lendubo ezinengi elizweni lakhe.
Ingcwethi kwezombusazwe uMnu Dumisani Nkomo uthi ngempela kayiboni iSadc iphambuka kudaba lweZimbabwe.
Kunjalo nje umphathintambo obona ngokwethulwa kwemibiko uMnu Webster Shamu uthi sekhethe amalunga e-board yomsakazo weZBC ukuthi eqhubeke ngomsebenzi.
UShamu wazise lokhu ngoLwesihlanu, njalo uthethe lelinyathelo lanxa inhlanganiso ezizimeleyo kanye labeMDC besithi i-board le kumele idilizwe kukhethwe amalunga amatsha.
Ingxoxo LoMnu Dumisani Nkomo
Umqondisi weMisa-Zimbabwe uMnu Nhlanhla Ngwenya usole kakhulu isenzo zikaShamu.
Ingxoxo LoMnu Nhlanhla Ngwenya


text:
Izogubha nabesifazane iJoyousComment on this story
SIZWE BLOSE
IZOTHOKOZISA abantu base-KZN iJoyous Celebration njengoba izoba nekhonsathi eyingxenye yokugubha inyanga yabantu besifazane.
Leli qembu lizoba nekhonsathi e-ICC Arena, Thekwini ngo-Agasti 11.
UMbali Thabethe okhulumela leli qembu, uthe ngaphambi kokuthi beze kuleli dolobha bazoqala eBhayi, e-Eastern Cape lapho bezoba khona namakhonsathi eNangoza Jebe Hall, eNew Brighton ngo-Agasti 3 baqede ngo-Agasti 4.
Uthe inhloso enkulu yokuhambela lamadolobha ngenyanga yabesifazane kuzoba kungukuhlonipha ogogo, omama, osisi, no-anti ngenyanga yabo.
“Okunye okubalulekile kithina njengeqembu ngubudlelwano obuqinile esinabo neMTN njengoba ungoka-16 lo nyaka sisebenzisana nabo. Sizobakhombisa inhlonipho nothando abantu base-KZN, okubalulekile ukuthi baye ema-computickets bayothenga amathikithi ukuze umuntu angagcini ekhala ethi akalitholanga ithikithi,” kusho uMbali.
Uthe kuzokuba nethikithi lika-R170 bese kuba nelika-R300 kanti lo mcimbi waseThekwini uqala ngo-7.30 ebusuku.
UJabu Hlongwane ongomunye wabasunguli baleli qembu, uthe bazokwenza abadume ngako, abantu abalindele lukhulu kubona, bazokwenza isiqiniseko sokuthi babashiya besafuna impinda.
Leli qembu elivamise ukudayisa wonke amathikithi lisungulwe izinsizwa ezintathu zaseKZN okunguLindelani Mkhize, Jabu Hlongwana noMthunzi Namba, lezi zinsizwa ziseyingxenye yaleli qembu kanti zizobe zikhona nazo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Livelile iphoyisa elizama ukweqisa iziboshwa
2012-11-07 16:24
Johannesburg - Livelile ngaphambi kweNkantolo yeMantshi eGoli, iphoyisa elisolwa ngokuba nesandla esahlakalweni sokuqhuma okwenzeka elolini elalithwele iziboshwa ezazama ukweqa zibuyiselwa ejele.
Ngenyanga eyedlule iziboshwa ezabe zisuswa eNkantolo yeMantshi eRandburg zibuyiselwa ejele iJohannesburg Central Prison, zaqhumisa okuthize elolini zizama ukweqa.
Kulesi sehlakalo kwashona iziboshwa ezintathu kwalimala ezingu-14.
Kuthiwa iphoyisa elisebenza eNkantolo yaseRandburg, yilo elanika iziboshwa iziqhumane, leli phoyisa livele enkantolo ngoLwesithathu lizifihle ubuso, kubika izindaba ze-Eyewitness News.
Okwamanje angeke lidalulwe igama lalo, kuze kuba lihlonzwa ngokusemthethweni ngoLwesihlanu.
Ziyisikhombisa iziboshwa ezibhekene necala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Awukaphumi umbiko ngezincwadi eLimpopo
2012-06-28 13:53
Johannesburg - Inhlangano yamalungelo iSection 27 ithe ilindele umbiko ogcwele ovela eMnyangweni wezeMfundo eLimpopo mayelana nokuhanjiswa kwezincwadi, kusho inhlangano ngoLwesine.
"Asikawutholi umbiko ovela eMnyangweni wezeMfundo," kusho uMark Heywood.
"Silokhu sixhumana nomnyango, sigcine sitshelwa ukuthi ungqongqoshe usahlaziya umbiko ozodedelwa maduze."
UMnyango ube nesivumelwano nenhlangano iSection 27 sokuthi zonke izikole esifundazweni kuzofika uLwesithathu
sezizitholile izincwadi zokufunda.
UHeywood uthe bazobamba umhlangano nabezindaba ngokuhlanganyela nomnyango, khona ngoLwesine eGoli.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Ziyanda ‘izinceku’ ezingosomahlayaComment on this story
CHARLES KHUZWAYO
NGABE ngukuphela kwesithunzi sezinceku zikaNkulunkulu noma ukuchuma kwekhono umuntu aliphiwe nguMdali elibenza bahlekise?
Sesithanda ukwanda isibalo sosomahlaya abazibiza ngezinceku zikaNkulunkulu, kuqale kwaba nguPastor Mjosty, kwalandela uMfundisi uNtshebe kweza uPastor Mbhobho sekukhona noPastorino odume ngokudansa afequze.
Manje sekukhona nabanye okubalwa kubo iphoyisa lomgwaqo u-Ayanda Msweli ozibiza ngenceku edume ngokwenza iziphrofetho. Ngabe laba bantu abakusabi yini ukuqalekiswa nguMvelinqangi ngoba kunevesi elithi “Ungaliphathi ngeze igama likaNkulunkulu.” Labo somahlaya bayakwazi ukulutha abantu baze bakholwe ukuthi ngempela bayayiphila lento abayishoyo, ngale ndlela yokuthi sekunenqwaba yabefundisi nababhishobhi asebencenga labo somahlaya ukuba bajoyine izinkonzo zabo.
Phela nabo basuke bethathwa ngukuzwa indlela labo somahlaya abashumayela ngayo.
UMjosty uthe yena waqala ukwenza lo mkhuba ngoba ebone kubaba wakhe owayengumfundisi wangempela webandla i-African Gospel Church.
“Wayehlekisa uma eshumayela, ngakho mina ngangithanda ukumlingisa kanti nabantu bazochazeka. Ngenxa yokuthakaselwa ngabantu ngagcina sengiqopha ama-CD, ngigxila kakhulu ezintweni ezenzeka emabandleni kodwa okungakhulunywa ngazo njengokuqembukelana kwamabandla nokubangwa kwezikhundla emasontweni. Mina ngithinta izinto ezisondelene nempilo yabantu kodwa angihlekisi ngoNkulunkulu noma ngeZwi lakhe,” kusho uMjosty othi usethathe isinqumo sokuyeka ukuzibiza ngoPastor.
UMsweli uthe uyikholwa lebandla laseZayoni kodwa angasalikhumbuli igama lalo.
“Akukhona ukuthi ngisuke ngiqonde ukululaza inkolo uma ngenza ihlaya ngezinto ezincike enkolweni. Kahle -hle mina ayikho into engingakwazi ukuhlekisa ngayo ngoba nginekhono. Angiwaphindi amahlaya engaceliwe noma ngiwasho ngezici zabantu. Kunomehluko phakathi kokuhlekisa nokugcwaneka,” kusho uMsweli oseze wakhipha i-CD yamahlaya.
UMfundisi Sabelo Mkhathini okuqeqeshelwe ubufundisi, uthe nasemasontweni akhona amahlaya kodwa ayahambisana yini nesimo nesikhathi.
“Kunezinto ongeke udlale ngazo uma ungumuntu ophilile kahle emqondweni nokuthi kufanele ucacise ukuthi ungusomahlaya. Ungabe phela usuzenza umfundisi ngokuthi ubizwe ngenceku. Okumnandi ukuthi badume ngokuba ngoPastor, hhayi ngoReverend,” kusho uMkhathini ofunda izindaba oKhozini nobhekene nomnyango wezinkonzo kulo msakazo.
USam “Mfundisi Makitaza” Zondi, ongumfundisi wangempela futhi obuye abe ngusomahlaya, uyale amakholwa ukuba ahlukane nokwenza izinto ezizokwenza osomahlaya bahlekise ngawo.
“Yiba yikholwa eliqotho ukuze osomahlaya bengazohlekisa ngawe. Labo somahlaya bagcina abantu behleka ekubeni abefundisi bangampela belibele ukubanga izikhundla,” kuphetha uMfu Makitaza obuye abizwe ngoNtombinkulu.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kubuhlungu kakhulu okusehlele - Furman
2013-02-04 08:15
Johannesburg - Iqembu lesizwe iBafana Bafana ishaywe ngo 3-1 kuma-penalty yiMali yase iyaphuma kule midlalo ye-AFCON emdlalweni odlalelwe eMoses Mabhida Stadium ngoMgqibelo.
Ngokombiko we-soccerladuma.co.za, omunye wabadlali abashwebe ama-penalty, uDean Furman ubatshele ukuthi kungumuzwa obuhlungu kakhulu ukuhlulwa ngaleya ndlela.
Lo kaputeni we-Oldham Atheltic kepha uthe iqembu kumele libheke imidlalo ezayo manje njengoba iseminingi ebalulekile abazobhekana nayo.
Uthe abadlali bathanda ukubonga isizwe ngokubeseka ngokupheleleyo wathi baqhubeke ngale ndlela.
"Kubuhlungu, kunzima kakhulu kimina ngoba ngishwebe i-penalty. Umdlalo siwudlale kahle kakhulu kanti manje kumele silwele ukuhlungelwa oweNdebe yoMhlaba," kusho lo mdlali ozinze e-England.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
WASHINGTON DC—
IMDC ekhokhelwa nguMnu Welshman Ncube ithi ayisiyongxenye yesinqumo esithethwe nguMongameli Mugabe lenhloko kahulumende uMnu Morgan Tsvangirai ngoMvulo sokuthi kubunjwe ikomidi yamabandla akuhulumende womanyano ezamele ihlaziye okuhluphayo kusisekelo sombuso esitsha.
UMugabe uhlangane loTsvangirai loMnu Arthur Mutambara bavumelana ukubumba ikomidi le, kwathi ekupheleni komhlangano wabo basebebizake uNcube bamtshela ngenyathelo labo.
Lanxa iZanu PF leMDC zisithi kube lokuvumelana phezu kwalokhu, uNcube ubikwa alile ukwamukela ikomidi le esithi kazwisisi ukuthi ngeyani ngoba kuvele kuleManagement Committee kanye leCopac, eziyizo ezikhokhela uhlelo lokulotshwa kwesisekelo sombuso esitsha.
IMDC kaNcube ikhala njalo ngokungaphathwa kuhle kukaNcube nguMnu Tsvangirai loMongameli Mugabe.
Ngokungavumelani kudaba lolu, iMDC icele iSadc ngeviki edluleyo ukuthi ingenele, njalo izithunywa zayo zifikile eHarare ngoLwesibili ntambama zilanda ukuhlangana lamabandla akuhulumende ngoLwesithathu.
Unobhala jikelele weMDC ekhokhelwa nguNcube, uNkosikazi Priscillar Misihairwmbwi-Mushonga, yena uthi abakungeni okuvunyelwane yiMDC-T leZanu PF.
Ingxoxo loNkosikazi Priscillar Misihairambwi-Mushonga


text:
Kubulawe umlimi eLimpopo
2012-06-20 14:10
Johannesburg - Umninipulazi osekhulile udutshulwe wabulawa kwathi umkakhe walimala ngesikhathi behlaselwa epulazini labo eliseTolwe, eLimpopo, kusho amaphoyisa ngoLwesithathu.
ULieutenant Colonel Ronel Otto uthi abazingeli abadabuka eMelika, ebebehlala emzini womlimi bathi bezwe ukudubula okuqhamuke ngasendlini enkulu.
Uthi kuthe uma beyobheka bathola umninimuzi esebulewe, bathi babone amadoda amane achazwe njengabahlaseli.
UJohan van Rensburg ushonele endaweni yesehlakalo kwathi umkakhe uClaudia walimala kabi.
"Ungeniswe esibhedlela sendawo," kusho u-Otto.
Abahlaseli kuthiwa bagqekeze iwindi base bengena ngaphakathi endlini, imbangela yokubulala ayikazeki.
Amaphoyisa athungatha abasolwa.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Kushiswe izitimela eMabopane
2012-10-12 10:04
Johannesburg - Kucekelwe phansi ngomlilo izitimela ezimbili zakwaMetrorail, eMabopane, kusho inkampani ngoLwesihlanu.
Amakhoshi amahlanu akade enabagibeli, ashile ngesikhathi kushiswa isitimela esiteshini iKopanong, kwathi e-Akasia kwasha ikhoshi eyodwa ngesikhathi kushiswa isitimela.
Zombili lezi zitimela bezibhekise amabombo eMabopane, zisuka eKoedoespoort, kusho okhulumela uMetrorail uLillian Mofokeng.
UMofokeng uthi ayikazeki imbangela yemililo, kulinyazwe amanye amakhoshi alezi zitimela, akekho umuntu ekubikwe ukuthi ulimele.
Inkampani isicele abagibeli ukuthi bazame ukuthola ezinye izinto zokugibela, njengoba kuphazamiseke izitimela nje.
"Ngenxa yokucekeleka phansi kwempahla, angeke ukwazi ukuqhubeka umsebenzi okwamanje. Abagibeli bayayalwa ukuthi bathole ezinye izindlela abazofinyelela ngazo emsebenzini, kuze kuqedwe ukulungiswa umonakalo," kusho imeneja yakwaMetrorail eGauteng, uTembela Kulu.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
WASHINGTON DC—
Udubo lwabontikolotshi esikolo seNdangababi eCross Dete lubikwa luqhubekela phambili njalo ababalisi bafela ngaphakathi ngoba bebanjwe ngamandla lugatsha lwezemfundo ukuthi baphenduke emsebenzini.
Ababalisi laba bebebalekile esikolo kumaviki asanda kwedlula besithi bahlukuluzwa yizinto abangaziboniyo.
Baphenduke kumaviki amabili edluleyo ngemva kokulaywa ngumqatshi ukuthi babuyele emsebenzini.
Ugatsha lwezemfundo belulaye njalo abazali ukuthi badinge osiyazi abangalungisisa loludaba, kodwa lanamuhla abazali abakakwenzi lokhu.
Izakhamizi zithi ziphakathi kokudinga inyanga yokuzokhipha lezizinto.
Abazi ngokwenzakalayo batshele lumsakazo ukuthi lanxa ukuhlukuluzwa kwababalisi kusaqhubeka, akusafani lakumaviki edluleyo njalo sokunganeno.
Lokhu kugcizelelwe ngumgcinisihlalo weSDC yalesisikolo, uMnu Joram Sibanda yena othe abazali sebeyitholile inyanga njalo sebemelele ukuthi ibuye izekwenza imicimbicimbi yayo.
Ingxoxo loMnu Jorum Sibanda


text:
Zimoshile iziteleka - Ungqongqoshe
2012-10-25 16:12
Cape Town - Iziteleka eziqubuke ezimayini ze-platinum kanjalo nezegolide, zilahlekisele umnotho wakuleli ngo-R10.1 billion, kusho uNgqongqoshe wezeziMali uPravin Gordhan, ngesikhathi ethula inkumulo yakhe ebizwa nge-Medium-Term Budget Policy Statement.
"UMgcinimabhuku uhlawumbusela ukuthi ifinyelele ku-R10.1 billion imali elahlekile njengoba bekuqhubeka iziteleka ezingagunyaziwe."
"Isigameko sasemayini iLonmin, eMarikana siqubule iziteleka embonini yezimayini, iziteleka ziqale ngenyanga ka-Agasti, zonke zikhubaze inzuzo."
UGordhan uthi ukwehla komsebenzi embonini yezimayini, akugcini ngokukhubaza le mboni kuphela, kodwa kuphumela nakwezinye izimboni, uthe inzuzo yehle ngo-3.3% ngenya nga ka-Agasti.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
ziyakhathaza iziteleka embonini: AmeoComment on this story
INHLANGANO yabakhiqizi bezimoto kuleli i-Automobile Manufacturers Employers Organisation (Ameo), ithi iziteleka ezihlala ngokuhlasela le mboni ziyikhubaza kakhulu. Ngo 2010 isiteleka esaba sikhulu sadla imboni yezimoto kuleli imali elinganiselwa ku R3.5- billlion
Lesi siteleka sahlukumeza kakhulu izinkampani okubalwa kuzo uToyota, Ford, VW noNissan nezavala izizinda zazo zokukhiqiza.
Iziteleka azigcini nje ngokwehlisa izinga lomnotho wakuleli kodwa kulahleka namathuba okuhweba emazweni aphesheya.
Lapha eNingizimu Afrika uma kuke kwama ukwakhiwa kwezimoto kuvuleka ithuba kulabo abasebenza ukuletha ezasemazweni aphesheya bese kuba wukulahleka komsebenzi njalo.
Iziteleka ezike zahlasela elakuleli zilandelana zidwebe isithombe esibi ngelakuleli ngokuthi liyizwe elingathembekile uma usebenzisana nalo ngokwemikhiqizo ngokusho kwabe-Ameo.
Bathi lokhu kungenzeka kube nomthelela ongemuhle ngokuhamba kwesikhathi uma sebefuna umsebenzi kwamanye amazwe ngoba angase abe manqika ngokusabela ukuthi kuzophinde kube nesikhathi lapho khona kungeke kuze zimoto ngenxa yeziteleka.
Ngenxa yeziteleka eziqhamuka kungalindelekile, izinkampani sezaze zaba nohlelo lokuthi inkampani ngayinye ibe nohlelo lwayo ezibekele lona lokwenza lokusebenza ukuzama ukuthi uma kufika izikhathi zeziteleka kungazweli kakhulu. Muva nje okunye okulimaze imikhiqizo yezimoto kube ukuzamazama komhlaba okwahlasela izwe laseJapan elinezizinda eziningi zezimoto eziphakela umhlaba.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
I-Outa izodlulisa olwe etolling
2013-01-25 16:16
Johannesburg - Abe-Opposition to Urban Tolling Alliance (Outa), bamukele isinqumo seNkantolo eNkulu ePitoli, esithi bangakwazi ukuphikisa isinqumo senkantolo mayelana nokuqalwa kohlelo lwe-etolling.
"Sikholwa wukuthi singagcina sikwazile ukunqoba impi ye-etolling. Sithanda ukubonga izinkumbi zabantu baseNingizimu Afrika kanjalo nosomabhizinisi abaxhase lo mkhankaso," kusho isikhulu se-Outa uMusa Strachan.
IDemocratic Alliance, eGauteng, ihalalisele i-Outa yathi: "Kuyizindaba ezinhle ukuthi iNkantolo yokweDluliswa kwamaCala izolalela kabusha lolu daba," kusho ilungu le-DA ePhalamende uJack Bloom.
"Kubalulekile ukuthi inkantolo izwe izimvo zomphakathi ngodaba lwe-etolling, kumele icaciselwe ukuthi abantu baseNingizimu Afrika abahambisani nakancane nalento."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kuhlasele isifo sohudo eKapa
2013-01-14 14:26
Cape Town - Amaphaphu aphezulu edolobheni laseKapa, njengoba sekushone izingane ezimbili zibulawa yisifo esihlobene nokukhishwa yizisu, kusho umbiko ngoMsombuluko.
Lokhu kwenzeke esikhathini esiyizinyanga ezimbili ezedlule.
Iphephandaba iCape Argus likhiphe umbiko othi zingaphezu kuka-2
500, izingane ezithole ukwelashwa emitholampilo, zelashelwa ukukapalata nokuphelelwa ngamandla.
Izingane ezingu-300 zangeniswa ezibhedlela ngenyanga kaDisemba, izingane ezimbili ezineminyaka engaphansi kweyisihlanu ubudala, zagcina ngokuphangalala esibhedlela iTygerberg Hospital, kusho okhulumela uMyango wezeMpilo esifundazweni uFaiza
Steyn.
Isikhathi sohudo kulindeleke ukuthi siphakame phakathi kwenyanga kaFebhuwari noMashi.
Uhudo kuthiwa luba mandla kakhulu ehlobo, njengoba kwande amagciwane, ikakhulu ezindaweni eziyimijondolo.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Inhlanganiso Ezizimeleyo Zisola URegistrar General Mudede
Umnu Tobaiwa Mudede ubikwa echothoze lezi nhlanganiso waxotsha lentathelizindaba zeThe Daily News emhlanganweni wakhe
Tobaiwa Mudede
Sithandekile Mhlanga
21.12.2012 19:17
WASHINGTON—
Uhulumende usechothoze inhlanganiso ezizimeleyo esithi kazethuleli abantu imbiko eliqiniso ngokuphathelane lohlelo lokuvota elizweni.
Esethulela intathelizindaba lumbiko ngoLwesine, uMnu Tobaiwa Mudede uxotshe intathelizindaba yephephandaba elizimeleyo ele The Daily News kulumhlangano.
Inhlanganiso ezimeleyo eye Zimbabwe Democracy Institute isanda kwethula umbiko othi ukhetho oluzayo alusoze lube ngolukhululekileyo ngoba isola indlela inhlanganiso kahulumende ebona ngokuqhutshwa kokhetho eye Zimbabwe Election Commission (ZEC) kanye lehofisi kamsitheli esebenza ngayo.
Kusanda kubotshwa amalunga enhlanganiso yeZIMRIGHTS ngokwethula umbiko uhulumende athi awuqondanga ngoluhlu lwabantu abazavota elizweni, iVoters' Roll.
Uveze ukuthi abantu ababhalisele ukuvota elizweni bedlula kancane izigidi ezinhlanu lamakhulu amahlanu-5,589 355 inani elehle kakhulu kulelanyakenye. Inani leli likhangelelwe ukuqansa sekubhaliselwa ukuvota ngenyanga ezayo.
UMnu . Effie Dlela-Ncube, ingcwethi ecubungula ezombusazwe, njalo engumgcinisihlalo wenhlanganiso ezimeleyo eyeMatabeleland Constitutional Reform Agenda, utshele uSithandekile Mhlanga weStudio 7 ukuthi okwenziwe nguMudede akuqondanga ngoba inhlanganiso ezizimeleyo zivunyelwe ukusebenza elizweni lokwethulela abantu ezikubonayo.
Ingxoxo LoMnu. Effie Dlela-Ncube


text:
Umuntu akenze akuthandayo emzimbeni wakhe - Umbono
2013-02-05 16:22
Cape Town - Ngizithanda nginjena, angikholwa ukuthi abantu bangakuhlukumeza bazame ukukubulala ngenxa yendlela obukeka ngayo,” kusho umlisa abamshaye bamshiya umndondo bethi bacikwa yindlela abukeka ngayo.
UWilfred Hurwitz udwetshwe ama-tatoo umzimba wonke nasebusweni imbala, uthi ukujwayele ukubizwa ngoSathane noma ngombulali, nokho uthi kumphathe kambi ukuthi aze acishe abulawe ngenxa yokubukeka kwakhe.
Abafundi baphawula ngesehlo esehlele uHurwits kanjalo nangemibono yabo ngezindlela abantu ababukeka ngazo.
USiphamandla Mbatha uthe: Mina angazi ukuthi omunye umuntu ungenaphi ekutheni omunye ubukeka kanjani.
Ukubukeka kwakhe noma kunjani angikholwa ukuthi kukhuphula amanini kaphethiloli noma intengo yesinkwa.
Lona ongenawo ama-tatoo yena angazizwa kannjani uma engahalangana nabantu bamshayele ukuthi akanawo?
Into ejwayelekile kimi angeke kube yinto ejwayelekile komunye umuntu, ukuthi kubahlupha kuphi ukuzibhela akwakhe laba abamshayile, kudela owaziyo!
Abantu kumele banake izinto eziqondene nabo bayeke ezabanye abantu, wonke umuntu unelungelo lokwenza noma yini ngempilo yakhe.
Abantu abakholelwa ezintweni ezizodwa, kungani wena ngoba ukholelwa kokuthile bese ufuna wonke umuntu akholelwe kukho?
Ukuthi omunye umuntu wenzani akungamhluphi omunye, umzimba wakhe lona awubhalile, akekho umuntu okhombe abantu ngesibhamu wathi ababuke ama-tatoo akhe, kungani pho ehlukunyezwa?
UThobile Precious Ngema uthe: Ukuthi ashawe cha kuphambene nomthetho, bona laba abamehlulelayo bona bahlulelwa ubani?
Uyedwa umahluleli, uNkulunkulu qha, umuntu wenza into ayithandayo ngesikthathi sakhe uyozbonela yena ukuthi kuhle noma kumbi.
UMenzi Mpanza uthe: Kungenzeka ukuthi indoda lena nayo inesandla ekutheni igcine ihlukumezeka, ayathusa ama-tatoo uma esebusweni.
UPhilani Zondi uthe: Kunaleli gama elithi ukwahlulela, igama leli lisebenziseka kalula kanti asifundiswanga kahle ngalo.
Aleli gama lisho ukuthi ungamlahli umuntu ngokucabanga kwakho kodwa makalahlwe izwi likaJehova, naye-ke lo mlisa kumele alahlwe yizwi angahlulelwa abantu.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Lihoxile elengane eyaklinya yabulala enye
2012-11-12 16:12
Johannesburg - Icala lokubulala ebelethweswe intombazanyana yaseKagiso, eneminyaka engu-14 ubudala, lihoxisiwe yinkantolo ngoMsombuluko, kubika i-Eyewitness News.
Kukholakala ukuthi amantombazane ayedlala ngesikhathi kuqubuka ingxabano phakathi kwawo, lena ebibhekene necala yabe isiklinya enye yaze yathula.
Okhulumela amaphoyisa uWarrant Officer Solomon Sibiya uthi intombazanyana izokwelulekwa ngokwengqondo.
“Luningi uphenyo olusaqhubeka, isinqumo sokuthi ingane ingathweswa icala sithathwe ngemuva kokucwaningisisa umthetho.”
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Kubulawe 2 kuphangwa eKZN
2012-09-14 15:21
Durban - Amaphoyisa afuna uthuli abasolwa abathathu kulandela ukudutshulwa kubulawe izithandani esezikhulile eJacobs, ngaphandle kweTheku, kusho umbiko weNewswatch.
UKumar noPoomoney Govender bebelapho besebenzela khona, eD&D
Govender's Take Away, kuChamberlain Road ngoLwesithathu ngesikhathi behlaselwa yila madoda.
Amaphoyisa athi abasolwa banxenxe imali kumnikazi wespaza, nobedayisela emagcekeni esitolo sendawo.
Ngesikhathi laba bebatshela ukuthi abanayo imali, abasolwa babe sebedubula.
Amaphoyisa athi babe sebecela empunzini bangathatha lutho.
Kucelwa noma ngabe ngubani ongase abe nolwazi ukuba aphumele obala.
- Landela
IzindabaNews24 kuTwitter
- News24


text:
Babulala indodakazi bethi iphucuzekile
2012-08-03 16:13
London - Inkantolo yaseBrithani ibathole benecala abashadikazi ababulala indodakazi ngoba beyisola ngokuthi isiphucuzeke kakhulu.
Inkantolo eChester Crown ithole ukuthi u-Iftikhar noFarzana Ahmed, bobabili abangabokudabuka ePakistan, babulala indodakazi uShafilea, 17, ngonyaka ka-2003.
Udadewabo kamufi u-Alesha utshele inkantolo ukuthi abazali bakhe baphushela uShafilea kusofa bamcindezela bemfake upulasitiki ekhanda, uthe wezwa unina etshela uyise ethi “mqedele”.
Ufakazi uthe abazali babekhala ngokuthi udadewabo usephucuzekile njengoba anqaba ukushada nesoka abamtholela lona.
Amaphoyisa athi baningi abangena emshadweni eyimpoqo emiphakathini yamaSulumane.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).


text:
Imibono kwethulwa i-Agang
2013-02-19 16:08
Cape Town - Umbhali, isishoshovu nophinde abe ngusomabhizinisi uMamphela Ramphele
wethule iqembu lakhe i-Agang South Africa, nebilindelwe ngabomvu.
Enkulumweni yakhe uthi iqembu lizokwenza uguquko kuleli laseNingizimu Afrika.
Bayaphawula ngokusungulwa kwaleli qembu:
UThulani Manana uthe: Sesikhathele ubugebengu, namuhla abaholi bakaKhongolose sesibabona ngezisu ezinkulu ezigcwele amanga negazi labaveza amaqiniso.
I-ANC iwubekile umgomo kodwa iwuphula ngaphanangapha, ngilifisela okuhle kodwa leli qembu.
U-Ayanda Tukulo uthe: Sikhathele ukuvota, alukho ushintsho oluba khona, naye lo mama akanamandla okwenza uguquko.
UThulas Masimul uthe: Anginaso isikhathi sokudlala, ngadela iNadeco, phinde phinde ngidume nalamaqembu abuye awe.
UBongumusa Ngwane uthe: Angimuboni ezokwazi ukumelana ne-ANC, ngizibonela omunye nje usomathuba ozozama inhlanhla.
Bazomujoyina abagaqele izikhundla.
UNombulelo Judy Mtshali uthe: Angeke ngilivotele leli qembu.
Nalo lizofana nawo wonke amaqembu angamahlubuka, umsunguli walo uzifunela udumo lwesikhashana.
Mina ngimi kwelokuthi uma ukwazi ukubaleka eqenjini okulo ngoba kube khona ukungaboni ngasolinye, uyokwazi kanjani ukuphatha abantu?
Ngikhathele mina yilamaqembu afufusayo.
UMgazilo Cyah Sishi uthe: Siyambonga kakhulu uRamphele, sekuyisikhathi sokuba imbokodo ibonakale ukuthi inamandla angakanani.
kufanele siyiseke imbokodo ngoba inemibono ehlakaniphile.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
UMphela uthembisa okwehlukile
2012-07-13 12:06
Johannesburg – Umgadli weMamelodi Sundowns uKatlego Mphela unethemba lokuthi uzolulama ngokushesha kulandela ukuhlinzwa edolweni, ukuze benze kangcono kunesizini eyedlule ephele belambatha, kubike i-Football365.co.za.
UMphela ngeke adlale emidlalweni yokuqala yesizini njengoba esanda kuhlinzwa nje.
Kodwa, lo mdlali, ona-27 ubudala, uthi ululama kahle kanti angabuya ngokushesha kunalokhu okulindelekile.
“Ngizizwa ngingcono manje futhi sengiyakwazi nokuzihambela kahle bungekho ubuhlungu,” kusho uMphela ku-website yeDowns. Ukuhlizwa kwahamba kahle,” kusaqhuba yena.
"Ngifuna ukufaka amagoli ngesizini ezayo, ngifuna ukusiza iqembu lami ukuba kube nokuthile elikunqobayo.”
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Uhulumeni uzwa ngoba sekunodlame - Umphakathi
2012-11-16 10:02
Johannesburg - Uhulumeni uthole ukugxekwa ngesikhathi kunokulalelwa kwezimvo zomphakathi mayelana nodaba oluthinta ama-etolls, umphakathi uthi uhulumeni ulalela kuphela ngoba umphakathi usuqale udlame.
"Nisebenzisa izindlela eziyingozana ukuzama ukusiphoqa ukuthi sivumele ama-etolls. Uhulumeni ubashaya indiva abantu uma bengakawashisi amathayi emgwaqeni futhi bengakahlaseli nezimoto," kusho omunye obehambele lo mhlangano obuhlelwe nguMnyango wezokuThutha ukanye nenkampani iSA National Roads Agency Limited.
Ngenyanga eyedlule uhulumeni kanye neSanral bamemezela amanani amasha azokhokhwa ngabashayeli emigwaqeni emikhulu yaseGauteng.
Isimemezelo senziwa mhlaka-30 Okthoba, ngaphambi kokuthi kuqale uhlelo lokulalelwa kwezimvo zomphakathi, ngaphambi kokuthi uNgqongqoshe woMnyango uBen Martins athathe isinqumo esingujuqu.
Abashayeli bangase baqale ukukhokhela le migwaqo, ezinsukwini ezine ngaphambi kokuthi kube nguKhisimusi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Kutholwe isidumbu soyedwa weZemveloComment on this story
BONISWA MOHALE
ASAQHUBEKA amapho-yisa nokuthungatha umsebenzi weZemvelo KZN Wildlife oduke behamba ngesikebhe ngoLwesihlanu echibini iNhlabane eliseNseleni Game Reserve.
Izolo izikhulu zale nhlangano zithe ngeSonto kutholakale umphini wokugwedla kanti izolo kutholwe isikebhe akade behamba ngaso kanye nesidumbu soyedwa.
Kulethwe amaphoyisa ahamba ngendiza enophephela emhlane okuyiwona athungatha lo msebenzi okusolakala ukuthi uminzile.
Kukhona namaphoyisa ahamba nezinja ezithungatha umkhondo alokhu ezulazula eNhlabane.
Esitatimendeni esithunye-lwe ngabeZemvelo KZN Wildlife bathe abasebenzi abebekulesi sikhebhe ngoMnuz Mbazwani Mhlongo (57) noMnuz Phumlani Mthembu (34).
UMhlongo noMthembu banyamalale emuva kokuthi besuse inethi eyayifakwe ngabadoba ngokungemthetho eNhlabane. Ozakwabo ababili ababehamba nabo kodwa bona besemotweni bathi bathuke bengasababoni labo abebehamba ngesikebhe base besola ukuthi kukhona okushaya amanzi.
UMhlongo kuthiwa waqala ukusebenzela Ezemvelo ngo-1976 eseNseleni Nature Reserve kanti usehlabene ngezindondo ngokuzimisela emsebenzini. Ushadile kanti unezingane eziyisithupha. UMthembu yena uqale ukusebenza kwezemvelo ngo-1995 kanti ubesanda kufika eNseleni njengoba ebesebenza eHluhluwe iMfolozi Park. Unengane yomfana kuphela.
Kulindwe umndeni ukuhlonza isidumbu somsebenzi otholakele.
Kunxuswe abantu ukuba babikele abeZemvelo uma bebona abadoba ngokungemthetho echibini laseNhlabane ngoba kuyicala.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kuteleke abosizo lokuqala e-E Cape
2012-11-20 07:39
Johannesburg - Badube izinsiza bangena esitelekeni abosizo oluphuthumayo e-Eastern Cape, kusho uMnyango wezeMpilo esifundazweni ngoLwesibili.
Bafuna ukuholelwa nesikhathi esengeziwe abasisebenzayo nokuthi kubuyekezwe uhlelo lokusebenza, kusho okhulumela uMnyango uSiyanda Manana.
"UNgqongqoshe wezeMpilo uSicelo Gqobana ujube ithimba elizophenya ngezinkinga ezikhona mayelana nokuholelwa kwabasebenzi kulo Mnyango."
UManana uthe kuzocelwa ama-ambulensi azimele ukuthi alekelele uma sekuqhubeka lesi siteleka.
NgoMsombuluko, uMnyango wengezwe ngama-ambulensi angu-60.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kushone indoda kuhlasela izikhukhula
2012-11-23 12:04
London - Kushone umlisa ngesikhathi kuhlasela izimvula ezinamandla eningizimu-ntshonalanga namaphakathi neNgilandi, zaphazamisa ezokuthutha, kusho iziphathimandla ngoLwesihlanu.
Owesilisa lo oshonile uvaleleke emotweni yakhe ebigcwele amanzi eSomerset ntambama ngoLwesine, kusho amaphoyisa.
Izinhlangano zezokuthutha zixwayise abashayeli ukuba banganqamuli lapho kugcwele khona amanzi, nokuthi bahlale bekulindele ukuthi imigwaqo ingavalwa.
Izindawo zaseDevon naseDorset yizona ezikhahlamezeke kakhulu.
Kusalindeleke ezinye izimvula ezinamandla ezihambisana nemimoya ezinsukwini ezizayo.
- Landela
IzindabaNews24 kuTwitter
- Sapa-DPA


text:
Kuboshwe amabhungu ngokweba imfuyo
2012-11-16 14:03
Johannesburg - Kuboshwe amabhungu amathathu ngezinsolo zokuthi ebe imfuyo eRocklands ngase-Uitenhage, kusho amaphoyisa ase-Eastern Cape ngoLwesihlanu.
NgoLwesithathu ebusuku, umlimi wathola enye yezimvu zakhe ihlinziwe ilengiswe esihlahleni epulazini lakhe.
Wabe esehlaba umkhosi emaphoyiseni, kusho uLieutenant Colonel Priscilla Naidu.
Amaphoyisa abe eseqapha indawo kwathi ngoLwesine ekuseni kwafika abafana abane abaneminyaka ephakathi kuka-14 no-16 ubudala kuleli pulazi.
Bathi amehlo abo ehlangana nawamaphoyisa, bakha phansi, kwabanjwa abathathu.
Babe sebevela eNkantolo yeMatshi yasePort Elizabeth.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Ufuna izimpendulo owakhubazeka esibhedlela
2013-01-02 11:01
Johannesburg - Umlisa waseSoweto osehamba ngezinduku kulandela ukukhubazeka elashwa eChris Hani-Baragwanath Hospital, ezinyangeni ezintathu ezedlule usecele usizo kwabeHealth Professionals Council of SA.
UTshepo Monyake, 38, usebenzisa izinduku zokubamba kusukela ngo-Okthoba ngonyaka odlule, lona wangena esibhedlela kusolakala ukuthi une-meningitis.
Ngokusho kwakhe, uthi udokotela osenamava ngokomsebenzi wayalela udokotela osafunda ukuba amhlole umgogodla, ngokuthi ampompe uketshezi kuwona.
Uthi udokotela oyimfunda wageja umthambo amahlandla amahlanu, nokukholakala ukuthi kwamkhubaza.
Isibhedlela samhlola nge-magnetic resonance imaging (MRI) scan, ngokusho kokhulumela isibhedlela uMonde Ntebe uthi kwatholakala ukuthi uMonyake akanalutho.
Ayitholakalanga incazelo yokuthi kungani engasakwazi ukuzihambela, isiguli sithi sifuna incazelo.
UMonyake usecele iHPCSA ukuba ingenelele kuloludaba, ngokwe-email ethunyelwe kwabakwa-HPCSA ngoDisemba 24, neyabonwa yiphephandaba iSowetan, uMonyake ufuna incazelo ngokukhubazeka kwakhe.
Okhulumela abakwa-HPCSA uLize Nel akatholakalanga ukuphawula ngalolu daba.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kuthunjwe owaseFrance eMali
2012-11-21 16:33
Paris - UMengameli waseFrance uFrancois Hollande usekhiphe umbiko othi kuthunjwe umuntu wasezweni lakhe eningizimu nezwe iMali, buqamama nendawo ebuswa ngamaphekula eqembu i-Al Qaida.
"Ngingaqinisekisa ukuthi kuthunjwe umuntu odabuka eFrance, eningizimu neMali....akathunjwanga endaweni edume ngobungozi," kusho uHollande ngoLwesithathu.
UMengameli ukhulume esithangamini sabezindaba nokho wangakhipha umbiko otheni.
Amaphoyisa aseMali athe lona ubehamba yedwa ngoLwesibili ebusuku ngesikhathi ethunjwa edolobheni iDiema.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Sekushone 2 engozini eThekwini
2013-01-03 11:02
Durban - Abesilisa ababili bashonile ngesikhathi imoto yabo iphuma emgwaqeni idala ingozi ishayisa udonga ku-N2, eThekwini.
Okhulumela abahambisa usizo oluphuthumayo kwa-ER24, uDerrick Banks, uthi abahambisi bosizo bafike abadoda womabili eseshonile.
"Bobabili umshayeli nomgibeli bebevaleleke emotweni sebeshonile.”
Kwesinye isehlakalo esingahlobene nalesi, kushone umuntu waba munye kwalimala abanye abangu-13, ngesikhathi kwehla ingozi yomgwaqo kuNasrec Road, eGoli.
Okhulumela umasipala eGoli uRobert Mulaudzi uthi imoto ishayise isihlahla, uthi abanye abagibeli bangeniswe esibhedlela.
– Landela Izindaba News24 kuTwitter
(@IzindabaNews24).


text:
Kutholakale amathuna eKenya
2012-09-19 07:21
Mombasa - Kutholakale amathuna anezidumbu ezimbondelene kuwo ngaseTana River kwase kuboshwa abantu abangu-20 ngamacala okubulala eKenya, kusho amaphoyisa.
Lokhu kulandela ukuqubuka kodlame lwezigodi oludlule nemiphefumulo yabantu ababalelwa ku-100 kule nyanga edlule.
Ukunyuka kwezinga lempi kushiye abantu abaningi baseKenya benesiqinisekiso sokuthi lokhu kunogcobho wezepilitiki njengoba kuyiwa okhethweni ngoMashi.
La mathuna atholakale eKilelengwani, nalapho abahlaseli badubula, bagenca bashisa imizi kwashona abantu abangu-38 ngesonto eledlule.
- Landela
IzindabaNews24 kuTwitter
- Reuters


text:
Isivakashi sibulawe yisitimela ePark Rynie
2011-08-09 09:01
Durban - Owesilisa waseGauteng ubulawe yisitimela esithutha izimpahla ePark Rynie. Lesi sitimela besihambisa usamende ePort Shepstone sisuka eThekwini ngesikhathi sigaya uDeon Gerald Mocke, 47, ngase-Oceanic Grove, kubika iphephandaba iThe Witness.
“Kusolakala ukuthi lo mlisa ubehleli kujantshi ngesikhathi ebonwa umshayeli wesitimela, wazama ukubhuleka kodwa isitimela size sama sesimgayile," kusho okhulumela amaphoyisa uKaputeni Vincent Pandarum.
Lo mlisa ulimale kabi wahanjiswa emakhazeni kahulumeni aseScottburgh.
“Sikwazile ukuthola udadewabo kamufi, nohlala ePinetown nonkosikazi wakhe oseGauteng ukuze sibazise ngale nhlekelele."
- Landela IzindabaNews24 kuTwitter
- The Witness


text:
Balindelwe kuleli abathunjwa
2012-06-26 12:02
Johannesburg - Izithandani ezazithunjwe yizigelekeqe zasemanzini eSomalia isikhathi esingangonyaka, uDeborah Calitz noBruno Pelizzari, bazotheleka kuleli ngoLwesithathu, kusho okhulumela umndeni.
"Bazosuka eRome kusihlwa bafike ePitoli ngoLwesithathu ekuseni," kusho umfowabo kaCalitz uDale van der Merwe
ngoLwesibili.
Lezi zithandani zizonikezwa isikhathi sokuba nomndeni uma zifika.
Bazobe sebeyiswa eMnyangweni wezokuXhumana kwamaZwe nalapho kuzothulwa khona isithangami sabezindaba, esho.
"Bazohlala isikhashana emzini kamengameli ePitoli, ukuze bakwazi ukunikeza izikhulu lonke ulwazi oludingekayo ngesigameko abahlangabezana naso."
UCalitz noPelizzari bathunjwa behamba ngesikebhe ngo-Okthoba 2010.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Udumele ngabahaqwe yingculazi uMkhizeComment on this story
INTATHELI YESOLEZWE
UNDUNANKULU waKwaZulu-Natal uDkt Zweli Mkhize ukhombise ukukhathazeka ngokuthi bangu-329 021 abantu balesi sifundazwe abahlolwa kwatholakala ukuthi sebehaqwe yingculazi kusukela ngo-Ephreli 2011 kuya kuMashi 2012.
Lesi sibalo besifakwe embikweni owethulwe ngoLwesithathu emhlanganweni obuseMgungundlovu wekomiti lesifundazwe eleluleka ngalesi sifo.
Kulo mhlangano bekukhona uNgqongqoshe wezeMpilo kazwelonke uDkt Aaron Motsoaledi, uMkhize ongusihlalo waleli komiti kanye noNgqongqoshe bezempilo bakwezinye izifundazwe nezinye izikhulu.
Kuwona kuxoxwe ngezinto ezithinta ingculazi, izifo ezithathe-lanayo nesifo sofuba kanti zonke izifunda zesifundazwe bezihlanganise imibiko ngobekuxoxwa ngakho.
Umbiko wesifundazwe uthe uyathembisa umdlandla okhonjiswa ngabantu ngokuzihlolela ingculazi. Lokhu kuveze nokuthi imizamo yokushintsha indlela abantu ababuka ngayo lesi sifo iyasebenza.
Sebebonke bangu-552 441 abantu abadla imishanguzo yokuthiba ingculazi eKZN kanti abangu-12 477 abebedla le mishanguzo asebashona.
Kuvele nokuthi bangu-34 978 abantu abahaqwe yi-TB ababikiwe esifundeni eThekwini ngesikhathi esifanayo (Ephreli 2011 kuya kuMashi 2012).
Kwabangu-22 331 abahaqwe yi-TB nabahlolelwa nesifo sengculazi, bangu- 15 864 okwatholakala ukuthi banayo ingculazi. Isibalo sabantu ababhaliselwe ukusebenzisa imishanguzo yokuthiba ingculazi sinyuke sisuka ku-133 638 saya ku-143 113.
Bangu-19 428 abesifazane abebekhulelwe abahloliwe kwatholakala ukuthi banengculazi ngesikhathi esifanayo kanti abangu- 91% baqala ukudla imishanguzo.
Esifundeni uMgungundlovu, esibandakanya uMsunduzi, Mkhambathini, Richmond, Mgeni, Mpofana, Mshwati neMpendle, bangu- 1401 abantu okwatholakala ukuthi banengculazi.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Umfelokazi ubulawe emngcwabeni womyeni
2013-02-18 16:37
Johannesburg - Kudutshulwe kwabulawa umfelokazi kwathi indodana yakhe yalimala emngcwabeni womyeni wakhe, kusho amaphoyisa aKwaZulu-Natal ngoMsombuluko.
UCaptain Thulani Zwane uthe lesi sigameko senzeke eGrootgeluk ngaseNewcastle ngeSonto.
"Bobabili abadutshuliwe baphuthunyiswe esibhedlela nalapho owesifazane, 53, efike waphelela khona," kusho uZwane.
Indodana yakhe, 30, isesimweni esigculisayo.
Umsolwa ubanjwe ngabantu abebezokhalisa umndeni.
"Kuthiwa umphakathi uthe ukumbhabhadisa kancane ngezimpama nangamanqindi, wayiswa esibhedlela," kusho uZwane.
Kushaqwe isibhamu nezinhlamvu, nokukholakala ukuthi kusetshenziswe kulesi sigameko.
"Isibhamu sizoya kohlolwa ukuthi asikaze yini sisebenze kwezinye izigameko zobugebengu."
Umsolwa, 39, kulindeleke ukuthi avele eNkantolo yeMantshi yaseMadadeni
kungekudala, nalapho ezobhekana khona necala lokubulala nelokuzama ukubulala.
Imbangela yokudubula ayikacaci.
- Landela
IzindabaNews24 kuTwitter
- SAPA


text:
Ijaji limdabukele owabulala unina
2012-11-20 10:00
Durban - Ijaji laseThekwini liyidabukele indoda elahlwe yicala lokubulala umama wayo lathi "inkantolo ilalele udaba oludabukisa kakhulu" nokuwudaba lokuhlukunyezwa kwendodana ebishaywa indiva wumndeni.
INkantolo eNkulu KwaZulu-Natal igwebe le ndoda eneminyaka engu-33 ubudala, iminyaka engu-12 ibhadla ejele, mayelana necala lokugwaza unina nge-screwdriver, kusho izindaba zeDaily News.
Igama le ndoda ligodliwe njengoba iyisisulu sokuhlukunyewa ngokocansi, kuthiwa lona wabe enukubezwa umngani womndeni futhi ongumqeqeshi webhola, kuthiwa umndeni washaya lona indiva ngesikhathi ecela ukusizwa esewubikele ngale nhlekelele.
Umdlwenguli wagcina eboshelwa icala lokuhlukumeza enye ingane.
Ngelanga lokubulawa kukamama kwaba nengxabano ngesikhathi indodana ibuza ukuthi kungani bengamelekelelanga bamsize ngesikhathi ebika ngokuhlukunyezwa kwakhe.
Umama waphendula wathi: "Kungani umqeqeshi engakwenzi umkakhe."
Indodana yabe isidonsa i-screwdriver yagwaza unina kwaba kanye.
“Ngaba nephutha. Asikho isikhathi engiyosichitha ejele esiyohlanza isono sami, namanje ngiyamkhumbula umama. Ngizizwa ngiyisilwane ngenxa yalokhu engakwenza," kuzikhalela olahlwe yicala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Kubulawe oshadile obejola efihla
2012-09-12 09:00
Mlondi Radebe, The Witness
Durban - Uthando lwabo oluyimfihlo luphethe ngesigameko sokuthi owesifazane oshadile ashaywe abulawe ngembazo, isithandwa sakhe sona salimala, lokhu kwenzeke endaweni yaKwaMadlala eVulindlela ngoLwesibili.
UPhumlani Mtolo, 38, ubesendlini yakhe nesinqandamathe sakhe esineminyaka engu-36 ubudala ngesikhathi behlaselwa ngezithuba zasezintathakusa.
UMtolo, ohlala endlini engaphandle kubo, uthe ubesathe shelele kancane endlini enkulu, kuthe uma esebuya wathola isithandwa sakhe silele phezulu kwegazi.
“Ngibuye ngezithuba zabo-02:00 ngafica egcwele igazi ebusweni bakhe, ngathuka.
“Ngimbuzile ukuthi kwenzekeni, kodwa angibange ngisawagwinya amzwi ami.”
Okulandelile ukuthi naye ezwe ngembazo isikhala ekhanda lakhe.
“Umbulali uphinde wangishaya ngembazo ngemuva kwalokhu waphuma wabaleka, ngibe sengimemeza ngifuna usizo,” kusho uMtolo, obekhuluma neThe Witness ngocingo esesibhedlela e-Edendale.
Owesifazane ushonele endaweni yesehlakalo.
UMtolo uthe ubengazi ukuthi intombi yakhe ibishadile futhi inezingane ezinhlanu.
Okhulumela amaphoyisa uCaptain Thulani Zwane uthe kuphenywa ngecala lokubulala.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
Injabulo ecaleni lowabulala ozithweleComment on this story
BAWINILE NGCOBO noSIMPHIWE NGUBANE
UMNDENI wephoyisa lase-Avoca Hills elabulawa likhulelwe nokhwenyana walo nyakenye uthi usuzolala ubuthongo ngemuva kokugwetshwa kukamenzi wobubi.
Umndeni kaConstable Noluthando Zakwe (25) ujabule kwaba nenhlokomo eNkantolo eNkulu eThekwini ngeledlule ngesikhathi umzala wokhwenyana wakhe, uZwelihle Hamilton Gumede (33) egwetshwa udilikajele ngokubulawa kwakhe.
UGumede ugwetshwe iminyaka engu-20 ngokubulala umzala wakhe, uMnuz Sbahle Blessing Buthelezi (24), iminyaka emihlanu ngo-kutholakala nesibhamu nezinhlamvu okungekho emthethweni nodilika-jele (okuyiminyaka engu-25) ngokubulala ingoduso kaButhelezi, uNksz Zakwe.
UNkk Hilda Gwala (74) ugogo kaNksz Zakwe obengaphuthi enkantolo ngesikhathi secala, uthe lesi sigwebo sibaphathe kahle kakhulu futhi usezolala nobuthongo ebusuku.
“Bekungikhathaza ukushona komzukulu wami ikakhulukazi ngoba wayekhulelwe sengazi ukuthi uzothola ingane yentombazane. Salahlekelwa ngabantu ababili thina,” kusho uNkk Gwala.
Uthe ukushona ko-mzukulu wakhe kwa-mvusela isifo senhliziyo abengenaso manje usedla amaphilisi alesi sifo.
“Ubulungiswa benze-kile kakhulu ufanelwe ukuyofela ejele,” kusho uNkk Gwala.
Esinye isihlobo sikaNksz Zakwe, uNksz Sbo Gwala sithe babonga amandla kaNkulunkulu ngoba ifezekile intando yabo.
“Bengithandaza zonke izinsuku ukuthi kwenzeke lokhu okwe-nzekile,” usho kanje.
Ngesikhathi iJaji elibambile uKessie Naidu likhipha isigwebo echaza ngokuthi uGume-de ubengenazwelo, unina kaNksz Zakwe nonina kaButhelezi nezinye izihlobo bebevele bahluleke ukuzibamba, bakhale.
Unina kaButhelezi, uNkk Thembelihle Buthelezi-Masuku obethukuthele egane unwabu ubebuza ukuthi iyini iminyaka engu-20 ebe alahlekelwa yindodana yakhe.
Ubebuza nanokuthi ingabe lowo-R400 000 uGumede athi webiwa yindodana yakhe wayewuthathaphi ngoba wayengasebenzi ngoba ngisho nabasebenzayo bengenawo.
Uthe okwamanje akukho abangakwenza bazothatha isigwebo njengoba sinjalo, baqhubeke nempilo.
UNkk Buthelezi-Masuku uthe bahlukumezeke kakhulu selokhu kwenzeka lesi sigameko.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Simichithile isicelo umlimi waseZim
2011-04-04 17:04
Johannesburg - INkantolo ekulu yamaJaji ngoMsombuluko isichithile isicelo ebesifakwe usomabhizinisi waseFree State, uCrawford von Abo, nobefuna ukunxeshezelwa uhulumeni wakuleli ngamapulazi amulahlekela eZimbabwe.
Izindaba zesiteshi somsakazo sakwa-SABC sibike ukutho le nkantolo isishayel indiva isinqumo seNkantolo ePhakeme nesakhipha ukuthi uhulumeni ukhokhele uVon Abo ngomhlaba owamulahlekela ngesikhathi kusatshalaliswa kabusha umhlaba eZimbabwe.
Lokhu kulandela ukuthi uhulumeni wakuleli wahluleka ukumvikela.
Le nkantolo ihlaluke ukuthi yize uhulumeni wakuleli ungalusingathanga ngendlela lolu daba, kodwa lokho akumniki igunya lokuthi anxeshezelwe ngemali uVon Abo.
UVon Abo wayenamapulazi eZimbabwe isikhathi esingangeminyaka engu-50, kodwa wasala engenayo ngisho indibilishi ngesikhathi kuphucwa abalimi abamhlophe amapulazi, nalapho alahlekelwa angu-14.
- SAPA


text:
IBoko Haram ivuma ukuhlasela eNigeria
2012-07-10 12:01
Maiduguri - Isitatimende esiyamaniswa nenhlangano yamaphekulazikhuni eNigeria, iBoko Hram, ithi iyona ehlasele ezigamekweni ezishiye abantu abangu-58 beshonile.
Lesi sitatimende esitholwe yi-Associated Press ngoLwesibili sithi le nhlangano izishaya izifuba ngokuhlasela ePlateau, nalapho kuthiwa oshayasibhamu bagasele emizini ngoMgqibelo.
Siqhube ngokuthi le nhlangano izqhubeka nokuhlasela izikhulu zikahulumeni nabenkolo yamaKhrestu.
Sithi amaKhrestu "ngeke akuthole ukuphumula" uma bengafuni ukwamukela inkolo yobuSulumane.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- Sapa - AP


text:
Ngiyabathemba abakuleli - Motlanthe
2012-08-03 16:18
Johannesburg - Iphini likaMengameli wezwe uKgalema Motlanthe uthe ukholwa wukuthi ziningi izindondo ezizoqoqwa ngabadlali baseNingizimu Afrika abahambele eLondon, emdlalweni yama-Olympic.
UMotlanthe ubekhuluma eMontecasino, eGoli, la khona encome ukwenza kwabakuleli.
“Ngiyabethemba abakuleli ukuthi bazoqhubeka benze kahle.”
Khonamanjalo amaphoyisa aseBrithani athi bane abantu asebeboshiwe kusukela kuqale umqhudelwano wama-Olympics.
UFlorian Flesche, 25, waseFrance, waboshwa ngeSonto, omunye oneminyaka engu-45 ubudala naye waboshwa ngeSonto.
NgoLwesibili kwaboshwa indoda eneminyaka engu-50 ubudala, mayelana necala lokweba kanti uPetras Lescinskas, 36, uvele ngaphambi kwenkantolo ngoLwesihlanu, mayelana necala lokuphula umthetho obekelwe umphakathi.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
Wonke amehlo athe njo kwekaZuma
2013-02-14 08:49
Johannesburg - Abe-Equal Education bafuna ukuthi inkulumo kaMengameli Jacob Zuma ikhulume inabe kabanzi ngezinselelo ezibhekene nezemfundo uma esethula inkulumo ebhekiswe esizweni ngoLwesine ebusuku.
"Njengoba uhulumeni ubheke okhethweni luka-2014, bazobuzwa ukuthi benzeni ukuthuthukisa izinga lezemfundo ukuvala igebe phakathi kwezikole zomntakabani nezabantu abamnyama," kusho le nhlangano esitatimendni.
"Lowo owayenguMengameli uThabo Mbeki noMengameli Zuma bobabili bathembisa ukuthi kuzoqedwa nya ngezikole zodaka. Yincane kakhulu inqubekelaphambili ebe khona, nokuchaza ukuthi abafundi kumele bacacamezele kulezi zikole ezingekho ezingeni."
Kunezikole zodaka ezingu-495 kuleli, kusho le nhlangano, icaphuna umbiko weNational Education Infrastructure Management Systems, nowashicilelwa nguMnyango wezeMfundo ngo-2011.
Abaningi babheke ukuthi uZuma athinte nasodabeni lwemisebenzi.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Abasebenzi bagweve emayini yaseHarmony
2012-12-21 10:26
Johannesburg - Balinganiselwa ku-1 700 abasebenzi abanqabile ukuphuma emayini yegolide iHarmony Gold eKusasalethu babuyela emgodini ngoLwesihlanu ekuseni, kusho inkampani esitatimendeni.
Abavukuzi yilabo abangena emini kanti baholwa yi-Association of Mineworkers and Construction Union (Amcu), kusho iHarmony.
Izimfuno zabasebenzi zihlanganisa ukubuyiselwa kozakwabo abangu-578, kuhlanganisa nabetoho, abamisiwe emsebenzini ngoLwesithathu.
"Ezokuphepha ziseqhulwini kithina ngakho sizoqinisekisa ukuthi abasebenzi babuyela emgodini ngokuphepha,” kusho isikhulu esiphezulu seHarmony uTom Smith esitatimendeni.
Izingxoxo zabaphathi ne-Amcu ziyaqhubeka.
Kulimale abasebenzi abayishumi ngoLwesine ngesikhathu behilizisana nonogada kanye namaphoyisa khona emayini.
Ababili bahilwe usisi olukhalisa unyembezi kwathi abanye abayisishiyagalombili badutshulwa ngezinhlavu zenjoloba bedutshulwa ngonogana.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Johannesburg - UNgqongqoshe wezokuPhepha koMphakathi e-Eastern Cape uHelen Sauls-August usenxuse ukuba kuphele ukubulawa kwamaphoyisa kulandela ukutholakala kwephoyisa libulewe emzini walo ngeSonto.
"Lokhu kuyishobolo nje, sicela ukuthi amaphoyisa alusukumele lolu daba ukuze kuzoboshwa abenzi bokubi," kusho uSauls-August ngoMsombuluko.
"Lokhu kubulawa kwamaphoyisa ngeke kudambise imizamo yethu yokulwisana nobugebengu."
Leli phoyisa litholakale linamahlandla amathathu okudutshulwa esifubeni, kwebiwa isibhamu salo somsebenzi, kusho ihhovisi likaSauls-August.
Leli yiphoyisa lesithathu ukubulawa kulesi sifundazwe kuleli sonto eledlule.
Ezigamekweni zangaphambilini kubulawe iphoyisa kwaCentane naseNgqeleni.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
SAPA


text:
Babhekenene ngeziqu zamhehlo eLibya
2013-01-08 08:09
Tripoli - Izakhamizi zaseLibya zakhokha ngezimpilo zazo emizamweni yokuphikisa uhulumeni ongundlovu kayiphikiswa, owabe usubuse iminyaka engu-42, uholwa nguMengameli uMuammar Gaddafi.
Kungakapheli ngisho iminyaka emibili wachithwa lo mbuso, izakhamizi zibhekene ngeziqu zamehlo nohulumeni ophethe, kubangwa uMthethosisekelo.
Isimo sithande ukushuba ngoMsombuluko ngesikhathi amalungu eqembu iNational Forces Alliance (NFA), ememezela ukuthi ayahoxa kwisishayamthetho, ngenhloso yokukhombisa ukulwisana noMthethosisekelo sivivinywa.
Iqembu leli linezihlalo ezingu-39, ePhalamende elinezihlalo ezingu-80.
Umholi weqembu u-Abu Baker Bueira, ukhulume wathi: "Asazi umbhiyozo wethu uzodonsa kuze kube nini, kuphela asihambisani nabantu abaqokelwe ukudwena uMthethosisekelo," esho etshela izindaba ze-AFP.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24
kuTwitter (@IzindabaNews24).


text:
Kuthelwe othulini osomatekisi ababiliComment on this story
LUNGI LANGA noMBALI KHANYILE
UBUNGAFUNGA ukuthi kudlala ifilimu edolobheni eThekwini emgwaqweni omkhulu uKhuzimpi Shezi (Williams) oxhuma kuPixley kaSeme (West Street) ngesikhathi kuqhuma inganono kwasala enkundleni osomatekisi ababili ngezikhathi zehora lesishiyagalolunye ekuseni.
Emuva kwalesi sehlakalo sokuduma kwezulu lezandla kuzwakale ubumayemaye abantu bebaleka ngoba kungaqondakali ukuthi inhlamvu iqhuma ngakuphi. Kuthiwa lesi sehlakalo sihlobene nengxabano okusolakala ukuthi iphakathi kososeshini bamatekisi ahambela e-Eastern Cape.
Omunye wabantu abazibonele ngawabo nongathandanga ukudalula igama lakhe uthe kuqhamuke imoto ebigcwele iqulu labantu besilisa abavele bavulela ngenhlamvu kosomatekisi abebemile erenki yamatekisi ahambela i-Eastern Cape.
“Kusakazeke wonke umuntu kubalekwa ngesikhathi kuqhamuka imoto ivulela inhlamvu kosomatekisi abebeme erenki. Amadoda abehamba ngale moto abengenandaba nokuthi kukhona abagibeli kangangoba kuze kwasiza ukuthi sibaleke ukuze singadubuleki,” kusho osinde emvuleni yezinhlamvu ezibulale osomatekisi ababili.
Ngokusho kwamaphoyisa amadoda abalelwa kwamathathu adedele intululwane yenhlamvu kule renki ekuseni adubula abantu abane. Kubulawe abanikazi bamatekisi ababili oyedwa ona-52 omunye ona-53. Okhulumela amaphoyisa KwaZulu-Natal, uCaptain Thulani Zwane, uthe amanye amadoda ayisikhombisa alimele alaliswa esibhedlela kodwa ababili babo basolwa kulesi sigameko.
UZwane uthe kusolakala ukuthi kunokungezwani phakathi kososeshini ababili abangeke bakwazi ukuwadalula okwamanje.
Uthe ngaphandle kwalona osesibhedlela kukhona omunye umsolwa oboshiwe ngalesi sigameko.
“Singasho ukuthi siphenya amacala amabili okubulala, amabili okuzama ukubulala,” kusho uZwane.
UMnuz Wellington Ndelu, weSonqoba Simunye Taxi Association yamatekisi ahambela eSouth Coast (Lusikisiki naseFlagstaff), uthe namanje basathukile ngokubulawa kwamalungu kasoseshini wabo abulewe ekuseni izolo.
“Ekuseni kufike amaphoyisa ngoba ethi athole umbiko othi kukhona abanezibhamu kusoseshini wethu. Ngempela babaseshile bazithola kodwa ngoba zonke bezinamalayisensi bazibuyisela kubo. Kodwa kuphele imizuzwana nje kwase kusho inhlamvu,” kuchaza uNdelu.
UNgqongqoshe woMnyango wezokuThutha, uMnuz Willies Mchunu, ukugxekile ukubulawa kwabamatekisi. Unxuse umasipala ukuthi uvale irenki yamatekisi njengoba ethe ayikho emthethweni.
UMchunu uchaze isigameko sokubulawa kosomatekisi njengesidabukisayo nesingamukelekile.
“Akwamukeleki ukuthi abantu bangahlasela babulale abanye emini kwabha babeke nomphakathi engozini. Siyaluhlaba udlame ikakhulukazi njengoba luphazamisa edolobheni futhi lungaphazamisa nokusebenza kwezinto zokuthutha. Sinezingxoxo noMnyango wezokuThutha e-Eastern Cape ukuze siqhamuke nesisombululo ngalesi sigameko,” kusho uMchunu.
Uthe useyalele uMnyango wakhe ukuthi ubize umhlangano ophuthumayo nososeshini abathintekayo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kuminze umfana eWestern Cape
2013-01-18 07:41
Johannesburg - Isidumbu somfana, 10, ominze eMelkbaai Beach, eStrand, eWestern Cape, sigcine sitholakele, kusho abeNational Sea Rescue Institute.
"Amaphoyisa angabatshuzi yiwo athole lesi sidumbu ngaphansi kwamanzi," kusho okhulumela lesi sikhungo uCraig Lambinon esitatimendeni.
Lo mfana ubikwe ukuthi ulahlekile ngumshana wakhe, 13, ngoLwesine ntambama.
Umshana uzamile ukuhlenga lo mfana kepha kwazinhlanga zimuka nomoya.
Umndeni wengane uthola ukwelashelwa ukwethuka.
- Landela
IzindabaNews24 kuTwitter
- SAPA


text:
Nikelani ngemizuzu engu-89 - Zanu-PF
2013-02-21 12:01
Cape Town – Iqembu likaMengameli Robert Mugabe iZanu-PF isinxuse abantu baseZimbabwe ukuthi banikele ngemizuzu engu-89 ekwenzeni okuhle ukubungaza usuku lokuzalwa kwalo mholi ongumakadebona.
UMugabe wazalwa ngoFebhuwari 21 eminyakeni engu-89 eyedlule.
Ngokwephephandaba loMbuso iHerald Online, uNobhala weZanu-PF kweziphathelene nentsha, u-Absolom Sikhosana uthe lo mbono uqhamuke ngokubona okuhle uMugabe aqhubeka nokukwenzela izwe.
"Uyisibonelo esihle njengomengameli kanti kubalulekile ukuthi simhloniphe siqhakambise nendlela athanda ngayo abantu nokuzinikela ekusebenzeleni abantu," esho.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kushone 2, kwalimala 60 e-Afghan
2012-11-23 10:00
Kabul - Idelakufa liziqhumise nemoto ebihlohlwe iziqhumane empumalanga ne-Afghanistan, kwashona abantu ababili kwathi ababalelwa ku-60 bathola ukulimala, kusho izikhulu ngoLwesine.
Okhulumela iTaliban uZabiullah Mujahid uthe yibo abahlasele, wathi lokhu kungukuziphindiselela kokuboshwa kwamalungu amane aTaliban.
La madoda atholakala enecala ase agwetshwa ezinkantolo zezwe ngamacala okubalwa kuwo ukubulala, ukudlwengula, ukuphanga nokuhlukumeza izingane.
ITaliban yakugxeka kakhulu lokhu kugwetshwa kwamalungu ayo isigwebo sentambo.
- Landela
IzindabaNews24 kuTwitter
- Sapa - AP


text:
Sekuvunyelwene ngamaholoComment on this story
SIMPHIWE NDWANDWE
UCHUNGECHUNGE lwezingxoxo zamaholo abasebenzi bakahulumeni lugcine lufinyelele esiphethweni ngesikhathi uhulumeni ebeka etafuleni isiphakamiso esamukelwe ngezandla ezifudumele yizinyunyana ebezimele abasebenzi kulezi zingxoxo.
Umhlangano wabamele abasebenzi ubungoLwesibili ebusuku lapho kugcine kuvunyelwane khona ngokuthi amaholo abasebenzi azokwenyuswa ngo-7% iminyaka emithathu ilandelana.
Kubuye kwavunyelwana ngokuthi abasebenzi abakhokhela imizi ngokugcwele bazonikwa u-R900 njalo ngenyanga ukuze bakwazi ukuphefumula ezindlekweni.
UMnuz Chris Klopper we-Independent Labour Caucus okuyizinyunyana ezizimele ebezakhe umfelandawonye kulezi zingxoxo, uthe benelisekile ngesiphakamiso sikahulumeni.
Uthe ukudonsa isikhathi eside kwezingxoxo bekungeyona into eyemukelekayo kodwa bekuphoqa isimo ngoba uhulumeni ububopha inja nogodo ekubeni abasebenzi bedinga ukukhushulelwa imali.
“Kube yinto esicacelayo ukuthi sekufanele sisemukele isiphakamiso sikahulumeni manje ngoba sibona ukuthi akusekho okunye okungabuye kufinyelelwe kukho ukwedlula lokhu,” kusho uKlopper.
Uthe bakholwa ukuthi bagcine benqobile kulezi zingxoxo uma bebheka ukuthi uhulumeni wawufuna ukukhuphula amaholo abasebenzi ngo-5% kuphela.
Ekuqaleni kwezingxoxo izinyunyana bezifuna ukuthi uhulumeni azinikeze u-10% emaholweni aphinde azigixabeze ngo-R1 500 wesibonelelo sezindlu.
UKlopper uthe inyunyana yothisha i-Suid Afrika Onderwysersunie (SAOU), National Professional Teachers’ Organisation of South Africa (Naptosa), South African Police Union (SAPU), Professional Educators Union ne-Health and Other Service Personnel Trade Union of South Africa (Hospersa) sebesicikicile isivumelwano sokwemukela ukukhushulwa kwamaholo.
Uthe i-National Teacher’s Union (Natu) ne-PSA basasicubungula isiphakamiso kodwa izinkomba zithi kulindeleke ukuthi basayine. Uthe lesi siphakamiso sisho ukuthi ngeke zibe khona izingxoxo zamaholo kusuka kulo nyaka kuze kube ngu-2015 kodwa uma kwenzeka kuba nokuntengantenga kwezomnotho siyobuyekezwa.
UMnuz Mugwena Maluleke obehola izingxoxo ohlangothini lweCosatu akatholakalanga ukuthi aphawule kodwa ucashunwe kweminye imithombo yezindaba eqinisekisa ukuthi nabo bayasamukela lesi sivumelwano. Nokho wengeze ngokuthi abagculisekile ngesiphakamiso sesibonelelo sezezindlu.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Uhulumeni waseMoz uzohlangana namaphekula
2012-11-23 14:03
maputo - Uhulumeni waseMozambique usuvumile ukubamba izingxoxo nalabo ababengamavukelambuso eqembu iRenamo, elaliholwa ngu-Afonso Dhlakama, obuye ekubhaceni ngenyanga eyedlule esabisa ngokwenza izwe lingalawuleki uma uhulumeni enqaba ukuhlangana naye kubanjwe izingxoxo.
"Emhlanganweni weKhabhinethi wangoLwesine, kunqunywe ukuthi iKhabhinethi lihlangane namalungu amane eqembu likaRenamo," kusho umsakazo iRadio Mozambique.
Uhulumeni uhlanganisa ithimba elizohlangana nalezi zihonga, ithimba likahulumeni lihlanganisa uNgqongqoshe wezeLimo uJose Pacheco kanye namanye amasekela ongqongqoshe.
Iqembu likaRenamo lizoholwa nguNobhala Jikelele walo uManuel Bissopo.
Eminyakeni engu-20 eyedlule iqembu elibusayo iFrelimo, yasayina isivumelwano sokuqeda udlame noRenamo eRome,
lokhu kwaholela ekupheleni kwempi eyabe isidlule nemiphefumulo eminingi yabantu baseMozambique.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Sapa - AFP


text:
Isangoma siboshelwe ukudlwengula
2012-10-02 08:39
Johannesburg - Kuboshwe isangoma saseSoweto ngoLwesibili ekuseni ngezinsolo zokudlwengula owesifazane obeye kusona eyokwelashwa, kusho amaphoyisa aseGauteng.
Le ndoda, 50, ibizele lo wesifazane emzini wayo ngoMsombuluko ekuseni ethi uzomgeza amabhadi ngenxa yokuthi wengamelwe yifu elimnyama, kusho okhulumela amaphoyisa uCaptain Kay Makhubela.
"Wabe eseyalelwa ukuba athenge inkukhu emhlophe wathi uma efika nayo yahlinzwa igazi layo lahlanganiswa namanzi nomuthi."
Lesi sangoma sase siyalela lo wesifazane, 37, ukuba ayogezela kwelinye igumbi, angazigqoki izingubo uma eseqedile.
"Sabe sesiya kuleli kamelo samtshela ukuthi uselaphekile. Kwathi kusenjalo samdubela samdlwengula," kusho uMakhubela.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UJudith Sephuma uzokhipha eyokholo
2012-11-16 10:01
Johannesburg - Umzwilili uJudith Sephuma nodume kakhulu ngokukhetha ngokucophelela izingxoxo aba nazo nabezindaba uzokwenza uhlelo ngempilo yakhe nomyeni uSiphiwe Mhlambi, kubika iSowetan.
USephuma usanda kubuya eSwazini nalapho ebenandisa khona ngayizolo.
Ngesikhathi sihlangana naye, ubengatshengisi nakancane ukuthi ukhathele kanti-ke ubukeka enomzimba omuhle kwazise usanda kubeletha.
USephuma nowagogoda e-University of Cape Town ngeBA Honours in Jazz Performance uthi lo kube ngunyaka omuhle ngokomsebenzi kuyena.
"Sekuphele iminyaka eyishumi ngicula, kanti ngisuka kude," esho.
"Ngizimisele ngokukhipha i-albhamu yomculo wokholo ngenxa yokuthi vele lo mculo uyisisekelo sami. Yilapho engathola khona ukuthi ngiyakwazi ukucula. Lokho-ke akusho ukuthi sengiyayilaxaza i-jazz," ephetha.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Cape Town - Ngenyanga eyedlule abahlali base Philippine babhikishile bekhombisa ukungakwamukeli ukuvakasha komculi uLady Gaga ezweni labo.
Abahlali bakhale ngendlela lo mculi agqoka ngayo kanjalo nokwelumela kwezinhlamvu zomculo wakhe.
Muva nje kumenyezelwe ukuthi uLady Gaga uzotheleka kuleli likaMthaniya, abafundi abaningi bathi abafuni nokumbona lo mculi kuleli.UBuyi Shabangu Letsoalo
uthe: Angeke ngilubhade ekhonsathini yakhe.
UJohnson Mayibenye
uthe: Angalokothi abeke umnconjwana wakhe kuleli, asifuni lutho olusihlanganisa namadimoni akhe.
USamke Mhlongo
uthe: Phinde, qha angalokothi eze kuleli.
UNomathemba Khambule
uthe: Bengimthanda kodwa hhayi manje, siyaxolisa angezi.UNqaba Cebekhulu
uthe: Qha ngeke phela nguSathane loyo.USma Majola
uthe: ULady Gaga beno Justin Bieber bangalokothi beze eNingizimi Afrika, nami impela ngiyisoni kodwa angeke ngidle abantu.
UMdumiseni Xulu
uthe: Angalubhadi kuleli.
UZama Shwarla
uthe: Angifuni lutho olungihlanganisa nezikhonzi zikaSathane.
UMxolisi Buthelezi
uthe: Ngimuzonda ukufa, angiyifuni nendlela aziphethe ngayo unguSathane.
UDumsane Ntshangase
uthe: Akahambe ashone njengespikili, uzofundisa izingane zethu imikhuba emibi.
UPhumlani Mzila
uthe: Uma nimamukele kuzomele namukele namadimono akhe, uyisikhonzi sikaSathane uma ungakukholwa lokho yenza ucwaningo.
USfiso Khumalo
uthe: Noma
ngabe kungenwa mahhala mina angiziboni ngihambela lelo dili lomculo
wakhe, futhi angithandi nokuthi izingane zami zazi nje ngaye ngoba
angiyithandi impilo yakhe.
USizwe Mpanza
uthe: Angalokothi ahambele kuleli.
U-Ayanda Gumede
uthe: Angalinge eze kuleli, ukhonza uSathane.
U-Andiswa Guga
uthe: Noma kungathiwa kungenwa mahhala ngeke ngilubhade kuleyo khonsathi yakhe
.
UZolile Ntuli
uthe: Angimfuni uLady Gaga uyisikhonzi sikaSathane uzotshala amadimono akhe kuleli, sengathi uJehova angisilwela thina maKrestu lingaweleli lana
lelo dimoni.
UGugu Gigaba
uthe: Angeke nakancane ngeseke umuntu oyisikhonzi sikaSathane, ngeke ngivume nokuthi ingane yami noma umngani wami ahambele ikhonsathi yakhe.
Thumela umbono wakho ku-isizulu@news24.com
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
–
Landela IzindabaNews24 kuTwitter (@IzindabaNews24
News24


text:
Usinde kukubi kuqothwa amaphoyisaComment on this story
NONTUTHUKO NGUBANE noBAWINILE NGCOBO
LISADIDEKILE ukuthi lisinde kanjani iphoyisa lophiko lwezinja iK9 eMountain Rise esehlakalweni sokuhlaselwa lapho kugcine ngokuthi kufe uzakwabo eMidmar Dam eHowick izolo.
UConstable Livingstone Mpangase (40) udubuleke ekhanda nasemlenzeni kulesi sehlakalo kwathi uzakwabo uConstable Vidhur Jadoo (30) wadutshulwa washona.
Womabili la maphoyisa abesebenza eMountain Rise. Abasolwa abazange batholakale njengoba bebalekile.
“Ngiyabonga ngoba ngisindile kodwa ngiphatheke kabuhlungu ngozakwethu obese kuphele iminyaka emine sisebenza naye. Ubezilungele futhi ezithulela. Besisizana ngaso sonke isikhathi emsebenzini,” kusho uMpangase kafushane.
Leli phoyisa belingavumelekile ukukhuluma ngalesi sigameko nabezindaba ngoba bekusatshwa ukuthi kungaphazamiseka uphenyo oluqhubekayo.
Okhulumela amaphoyisa uLt Colonel Vincent Mdunge uthe la maphoyisa adutshulwe ngesikhathi eye endaweni abebizwe kuyona kuthiwa kubanjwa inkunzi.
Kuthiwa bekuyizithuba zawo-2.15 entathakusa ngesikhathi kubonakala imoto ebisolisa inabantu abahlanu abebehamba ngayo.
“Ngesikhathi amaphoyisa efika kule ndawo abebesemotweni badubule bebhekise kuwona. Kudubuleke amaphoyisa amabili alimala,” kusho uMdunge.
Uthe abe esethathwa ayiswa esibhedlela, elilodwa kuwona lafike lashona kanti elinye lisesimeni esibucayi esibhedlela.
Emuva kwalesi sigameko kutholakale iveni iColt ishiywe kanjalo, kukhona isibhamu ngaphakathi kuyona neziqhumane ezingu-14 nesando.
Le moto itholwa nje kuvele ukuthi ibivele ifunwa ngamaphoyisa njengoba ithinteka ezigamekweni zokuqhumisa imishini yokukhipha imali kuleliya dolobha.
Ukhomishana wamapho-yisa eKZN uLieutenant General Mmamonnye Ngobeni obevakashele imindeni yamaphoyisa uthe ngeke bazibekezelele ukubulawa kwamaphoyisa ngalolu hlobo.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines


text:
Kulimale 70 engozini yesitimela e-Argentina
2011-04-04 17:03
Buenoz ires - Abasebenzi bezempilo nezicishamlilo zithi kulimale abantu abangu-70 ngesikhathi iguzu lishayisana nesitimela ebesithwele abantu ebesiya eBuenos Aires sisuka eMar del Plata ngoMsombuluko.
"Kulimale abantu abangu-70, kodwa hhayi kabi," kusho u-Adrian Tarditti, noyinhloko yezabasebenzi abaphuthumayo bezempilo esifundazweni saseBuenos Aires, etshela abezindaba. "Owesifazane nabesilisa ababili abasale esibhedlela ngenxa yale ngozi."
Ngo Febhuwari 16, kwashona abantu abane kwalimala ababalelwa ku-100 ngesikhathi kushayisana izitimela ezimbili khona eBuenos Aires.
- Sapa - AFP


text:
Ungqoqhwane ubulale 26 eNdiya
2012-12-24 12:04
New Delhi - Cishe bangu-26 abantu abashonile esikhathini esingamahora angu-24 ngenxa yamakhaza e-Uttar Pradesh, eNdiya, kubike abezindaba ngoMsombuluko.
Abashonile babikwe ngeSonto nangoMsombuluko eBasli, eJaunpur, eMirzapur, eVaranasi naseChandauli, kubike abezindaba ze-IANS.
Kubikwe amazinga okubanda aphansi, alinganisela ku -4 degrees Celsius esifundeni.
Ngesikhathi iningi labashonile libulawe ukuzwela amakhaza, cishe abayisithupha bashone ezingozini zomgwaqo ezidalwe yinkungu, kusho umbiko.
Zonke izikole, namakolishi enhlokodolobha yase-Uttar Pradesh, eLucknow, zivaliwe kuze kube nguJanuwari 5 ngenxa yamakhaza.
Inkungu iphazamise izindiza nezitimela enyakatho yeNdiya.
Cishe zingu-15 izindiza okuhoxisiwe ukusuka kwazo ebezizosuka esikhumulweni sezindiza iNew Delhi kanti zingu-100 izitimela ezibambezelekile, kubike iDoordarshan Television.
- Landela
IzindabaNews24 kuTwitter
- Sapa - AFP


text:
Kuboshwe obhale kuFacebook esabisa
2013-01-02 15:05
Singapore - Amaphoyisa aseSingapore asebophe umfanyana waseNdiya oneminyaka engu-13 ubudala, obhale kuFacebook, wasabisa ethi uzoqhumisa ngebhomu indawo yokugebhula esezingeni eliphezulu.
Umfana lona eligodliwe igama lakhe, uthe uzotshala amabhomu kuyona yonke indawo eMarina Bay Sands, bese ehamba eSingapore, kusho abezindaba zeThe Straits Times.
Amaphoyisa athi umfana ufunda eGlobal Indian International School, uboshwe ngezinsolo zokuphula umthetho ngaphansi kweBreach of Prohibition Against False Threats of Terrorist Acts.
Umuntu olahlwe yicala elifuze leli, angahlala ejele iminyaka emihlanu noma ahlawule isamba esingu- Sg$100 000 ($82 000)..
Ngonyaka ka-2009, umlisa wakhona eSingapore, wagwetshwa iminyaka emihlanu kulandela ukulahlwa yicala lokuthumela imilayezo engamanga exwayisa ngezenzo zobuphekula.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Izolungiswa ngo-R1.4b imizi yezikhulu
2012-11-09 10:02
Cape Town - UMnyango wezemiSebenzi yoMphakathi okumanje ulungisa umuzi kaMengameli Jacob Zuma eNkandla uzoqhubeka nokulungisa eyezinye izikhulu zikahulumeni, okubalwa owesekela likamengameli neyongqongqoshe beKhabhinethi eKapa nasePitoli ngemali elinganiselwa ku-R1.4bn, kubika iDie Burger ngoLwesihlanu.
Lokhu kuza ngemuva kokuqonga komsindo ngokulungiswa komuzi kaZuma, nokuzobiza imali elinganiselwa ku-R248m.
Ngokombiko olethwe yilo Mnyango:
- U-R404m uzosetshenziselwa ukulungisa imizi yongqongqoshe engu-17 eFernwood nokuzobiza imali engu-R23.7m umuzi ngamunye.
- Kunomsebenzi ka-R192m oqhubekayo eMahlamba Ndlopfu, nokungumuzi kamengameli wezwe osePitoli.
-
U-R13.7m ubekelwe ukuba ulungise i-Oliver
Tambo House, nohlala iphini likamengameli.
- Kanti u-R105m uzosetshenziselwa ukwakha indawo yezikhulu ePitoli.
Owe-DA u-Anchen Dreyer uthe lo mkhuba wokuxhaphaza imali utshengisa ukuthi uhulumeni uqhelelene kangakanani nabantu bakuleli ngakwezentuthuko.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Kuningi okuyodingidwa eMangaung - Mantashe
2012-12-14 10:02
Johannesburg - Ingqungquthela ye-ANC ezoba seMangaung akuyona nje eyokuqoka abaholi kuphela, kusho uNobhala Jikelele wenhlangano uGwede Mantashe ngoLwesihlanu.
"Le nkomfa akuyona nje eyokuqoka ubuholi kuphela njengoba kwenziwa," kusho uMantashe ekhuluma ohlelweni oluhlelwe yiThe New Age, nebisakazwa kuSABC2.
Le nkomfa ihambisana nemigomo nokuqokwa kobuholi obuzosebenzisa leyo migomo, esho.
Lowo oyinhloko yemigomo ku-ANC uJeff Radebe uthe imiphumela yale nkomfa izothinta wonke umuntu kuleli.
UMantashe uthe inhlangano yayiyimbumba ekulwisaneni nobandlululo, kodwa kwathi izinto seziqala ukulunga, kwakhona abeza nezinye izingqondo ezingasile.
URadebe uthe le nkomfa izosusa "ukubola", bese igcina imigomo nabantu abasebenzela iqembu kunephakethe labo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
ISafa imise uNematandani
2012-12-17 13:32
Johannesburg - Elakuleli lixoshe lowo ongumengameli wenhlangano eyongamele ezebhola lezinyawo nezikhulu ezine kulandela ukuphuma kwemibiko yokuthi kwaba nomkhonyovu wokuphekwa kwemidlalo ngaphambi kweNdebe yoMhlaba ka-2010, kusho iSouth African Football Association.
Umengameli weSafa uKirsten Nematandani nezikhulu ezine, okubalwa nalowo osanda kuqokwa njengeChief Executive Officer uDennis Mumble, bamisiwe emsebenzini kulandela ukuputshuka kwemibiko yokuthi baba nesandla ekuphekweni kwemidlalo emine eyadlalwa yiBafana Bafana.
Uphenyo lweFifa lukalowo owalahlwa yicala waboshwa ngalo mkhonyovu uWilson Perumal waseSingapore kanjalo neFootball 4U bakhombe ngenjumbane izikhulu zakuleli.
Kuthiwa imiphumela yemidlalo eyadlalwa neThailand, Bulgaria, Colombia neGuatemala yayiphekiwe njengoba kwakusekuvele kubhejiwe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kubanjwe inkunzi isitolo sama-computer
2013-01-02 13:02
Paris - Abaphangi abebehlomile bangene esitolo i-Apple Inc maphakathi neParis ngosuku olwandulela unyaka omusha, bathatha izimpahla ezingabiza ngaphezulu kwesigidi samadola, kusho amaphoyisa ngoLwesibili.
Lesi sigameko senzeke ngezithuba zabo-22:00 ngoMsombuluko, sekusele isikhashana kushaye isikhathi sokuvala kwesinye sezitolo ze-Apple eParis Opera.
Isitolo sithengisa ngama-computer awubutshetshe ahlanganisa nama-iPhones nama-iPads kuya kuma computer angama-eMac.
Amaphoyisa anqabile ukuphawula ngemibiko ethi izigebengu zishaye zachitha nempahla elinganiselwa ku-$1.32 million, athi asahlola umonakalo.
UChristophe Crepin wamaphoyisa e-UNSA utshele izintatheli ukuthi abalisa abane abebezifihle ubuso behlomile, bangene esitolo ngenkani, bathatha impahla gaphambi kokuthi babaleka ngeveni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Uzoba muncane umhlabakhefu kuBafana
2012-12-25 12:02
Johannesburg - Sizoba sincane kakhulu isikhathi sokuphumula kubadlali beBafana Bafana kanjalo nakumqeqeshi uGordon Igesund njengoba kumele bazilungiselele i-Africa Cup of Nations, kubika iKickOff.com.
Isikhathi siyamphelela u-Igesund, njengoba iSafa iveze ukuthi uzoba nekhempu eyisiphesheli kusukela ngoDisemba 27-30 eGoli ngaphambi kokumemezela isikwati se-Afcon.
U-Igesund uzimisele ngokuhlola isimo sikaKatlego Mphela,
Benni McCarthy, Thulani Serero noBernard Parker kule khempu.
“Ngokohlelo lwethu, bonke abadlali beBafana Bafana kulindeleke ukuthi babe sekhempini ngoJanuwari 2 ukuzilungiselela i-Africa Cup of
Nations," kusho oweSafa uMahlomola Morake.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Amaphoyisa agasele emahovisi ezingqapheli zokhetho
2013-02-20 10:05
Harare - Amaphoyisa aseZimbabwe agasele emahhovisi enhlangano enkulu ebhekele ukhetho ezweni, kanti lokhu sekwenze izishoshovu zaba nokwesabela ukuthi kuzokuba nezehlakalo zokusabisa, njengoba kuzoguqulwa uMthethosisekelo wezwe.
Amaphoyisa angene ngendlov'iyangena emahhovisi eZimbabwe Election
Support Network (ZESN), afike ashaqa amadokodo athile, kusho ummeli wamalungelo abantu.
Akukho muntu oseboshiwe okwamanje.
"Amaphoyisa abenemvume yokusesha izinto ezithile ezithinta abantu abangene ezweni ngaphandle kwemvume," kusho okhulumela ummeli uKumbirai Mafunda, etshela abezindaba ze-AFP.
Emasontweni edlule amaphoyisa kuthiwa abemise kambi izinhlangano ezingekho ngaphansi kukahulumeni
Khonamanjalo, inhlangano emelene nohulumeni, iyakuphikisa ukuphasiswa koMthethosisekelo omusha, ithi kumele inikwe isikhashana ithi ukuwufundisisa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- AFP


text:
Intombi kamsolwa ithi yayikhona kubulawa izelamani
2013-02-05 10:02
Johannesburg - Owabe ethandana nsomsolwa oyedwa kwababili abhekene necala lokubulala izelamani zaseNorthcliff, eGoli, usephumele obala wathi wabe ekhona ngesikhathi zibulawa, kusho umbiko wephephandaba iThe Star.
Owesifazane okumanje ungufakazi woMbuso, wabe ethandana nomsolwa uPaul Mundel, kusho umbiko wephephandaba.
Izelamani uGary Smith noKaren Buchanan, babulawa ngesihluku besekhaya kubo, ngoMashi 2008.
Laba bakopolotwa amehlo, bakhunyulwa amazinyo, kwathi uBuchanan wadlwengulwa, base bedutshulwa bobabili.
Abasolwa uMundel noKenneth Schroder, babhekene necala lokubulala, ukudlwengula, ukubamba inkunzi kanye nokutholakala nesibhamu.
Ebufakazini obuhanjiswe enkantolo, ufakazi uthi umsolwa ubemhlukumeza, uthi wafika kuye ngemuva kwesikhathi esingaba unyaka kwenziwa icala, uthi wamthumba izinsuku emdlwengula ezama ukumsabisa ethi engatsheli muntu ngalokhu okwenzeka.
UMshushisi uthi ngokusho kukafakazi, izelamani zabulawelwa iziqhumane ezabe zifunwa ngabasolwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Abemoto balahle esinye isidumbu eceleni komgwaqoComment on this story
NQOBILE MASIMULA
KUNGAKAPHELI izinsuku ezimbili kulahlwe isidumbu eduze komuzi wenyanga elokishini eHammarsdale emini kwa bha, izolo kuphinde kwenzeka esifanayo KwaMashu kulaxazwa isidumbu sendoda eceleni komgwaqo esigcemeni sakwa N emini. Kuzo zombili lezi zigameko umphakathi uthi kusuke kuyimoto i-VW Polo esuke ihamba amadoda angaziwa. Ukwenzeka kwalezi zehlakalo sekuqubule uvalo emiphakathini yasemalokishini aseThekwini ngoba akwaziwa ukuthi laba basuke bebulawe kuphi benzeni.
Ngokusho komakhelwane abazibonele, imoto eshiye lesi sidumbu ifike ihamba ngesivinini esiphezulu ngezikhathi zehora leshumi nambili emini, maqede yalaxaza isidumbu sendoda engaziwa okuyindlela efanayo nokuthiwa yenzeke eHammarsdale.
Izingane zasendaweni ebeziphuma esikoleni bezizithela phezu kwaso lesi sidumbu sowesilisa olinganiselwa eminyakeni engu-30 sidindilizile kwazise kuze kwashaya ihora lesithathu ntambama izolo singakalandwa.
Ngesikhathi Isolezwe lihambele le ndawo lifike sisadindilize singamboziwe. Bekusafike iveni eyodwa yamaphoyisa aseNtuzuma.
Yize amaphoyisa abesendaweni yesigameko enqabile ukuphawula ngoba ethi awagunyaziwe ukukhuluma nabezindaba kodwa kuvelile ukuthi umufi ubenenxeba ekhanda.
Umufi ubegqoke ubhemunda oluhlaza sasibhakabhaka nesikibha kanti izicathulo bezingabonwa.
Ilungu lomphakathi elingathandanga ukuthi kudalulwe igama lalo, lithe kuyethusa ukuthi kukhona abantu asebebona imigwaqo engenela emizini yabo njengendawo yokulahla izidumbu.
“Iyathusa ngempela le nto futhi izohlukumeza izingane zethu njengoba zizithele kusona lesi sidumbu ngesikhathi zibuya esikoleni,” usho kanje.
Abanye bebezwakala bethi: “Kodwa bebengambeki ngani ngakubo ngoba akaziwa la endaweni.”
Ngesikhathi ethintwa ngalolu daba amaphoyisa asesifundazweni athe awakabi nalo ulwazi olugcwele njengoba amaphoyisa asesiteshini saseNtuzuma esesendaweni yesigameko.
Kanti kuze kube manje akukaziwa lutho ngokuthi ungubani owesilisa otholakale eHammarsdale.
Okhulumela amaphoyisa KwaZulu-Natal uLt-Col Vincent Mdunge uthe akukaboshwa muntu mayelana nokubulawa kwalo mlisa otholakale eHammarsdale.
Uthe kuze kube manje abakasazi isizathu sokubulawa kwalaba bantu.
Unxuse amalungu omphakathi anganolwazi ngokubulawa kwalaba bantu nezihlobo zabo ukuthi baxhumane namaphoyisa ku-031 771 8000 noma- 031 771 8038 noma ku-08600 10111.
Comment Guidelines
- Please read our comment guidelines.
- Login and register, if you haven’ t already.
- Write your comment in the block below and click (Post As)
- Has a comment offended you? Hover your mouse over the comment and wait until a small triangle appears on the right-hand side. Click triangle () and select "Flag as inappropriate". Our moderators will take action if need be.
- Verified email addresses: All users on Independent Media news sites are now required to have a verified email address before being allowed to comment on articles. You are only required to verify your email address once to have full access to commenting on articles. For more information please read our comment guidelines